cyanic-selkie/wikianc huggingface dataset:
ರಾಷ್ಟ್ರೀಯ ತಂತ್ರಜ್ಞಾನ ವರ್ಧಿತ ಕಲಿಕಾ ಕಾರ್ಯಕ್ರಮ
ಕೋರ್ಸ್ಗಳು ಬಗ್ಗೆ
ವೆಬ್ ಕೋರ್ಸ್ಗಳು ಮತ್ತು ವೀಡಿಯೋ ಉಪನ್ಯಾಸಗಳ ರೂಪದಲ್ಲಿ ಎನ್ಪಿಟಿಇಎಲ್ ಆನ್ಲೈನ್ ​​ಕೋರ್ಸ್ಗಳನ್ನು ಒದಗಿಸುತ್ತದೆ. ಈ ಉಪನ್ಯಾಸಗಳು ಚಾಕ್ ಮತ್ತು ಟಾಕ್, ಟ್ಯಾಬ್ಲೆಟ್ ಬರವಣಿಗೆ, ಪವರ್ ಪಾಯಿಂಟ್, ಎರಡು ಮತ್ತು ಮೂರು ಆಯಾಮದ ಆನಿಮೇಷನ್ಗಳು, ಇಂಟರಾಕ್ಟಿವ್ ಕೋಡ್ಗಳು ಮುಂತಾದ ವೀಡಿಯೊ ಮಾಧ್ಯಮದ ಬಹುಸಂಖ್ಯೆಯ ಸೌಲಭ್ಯಗಳನ್ನು ಬಳಸಿಕೊಳ್ಳುತ್ತವೆ. ಪ್ರತಿ ಕೋರ್ಸ್ ಸುಮಾರು 1 ಗಂಟೆ ಅವಧಿಯ ಸುಮಾರು 40 ವೀಡಿಯೊ ಉಪನ್ಯಾಸಗಳನ್ನು ಒಳಗೊಂಡಿದೆ. ವಿದ್ಯಾರ್ಥಿಗಳು ಆನ್ಲೈನ್ನಲ್ಲಿ ಪ್ರಶ್ನೆಗಳನ್ನು ಪೋಸ್ಟ್ ಮಾಡಬಹುದು ಮತ್ತು ಪರಿಶೀಲಿಸಬಹುದು ಇದರಲ್ಲಿ ಆನ್ ಲೈನ್ ಚರ್ಚಾ ವೇದಿಕೆ ಇದೆ. ಎಲ್ಲಿ ಅನ್ವಯಿಸಲಿ, ಕೋರ್ಸ್ ಕಾರ್ಯಯೋಜನೆಗಳು, ಕರಪತ್ರಗಳು, ಸ್ವಯಂ ಮೌಲ್ಯಮಾಪನ ಕಾರ್ಯಗಳು ಇತ್ಯಾದಿ. NPTEL ನ ಆಶ್ರಯದಲ್ಲಿ ಕಾರ್ಯಾಗಾರಗಳು, ವಿದ್ಯಾರ್ಥಿಗಳು, ಮಾರ್ಗದರ್ಶಕರು, ಇತ್ಯಾದಿಗಳಿಗೆ ಕಾರ್ಯಾಗಾರಗಳನ್ನು ವಾಡಿಕೆಯಂತೆ ನಡೆಸಲಾಗುತ್ತದೆ.
ಅಧ್ಯಯನ ವಿಭಾಗ
ಎಂಜಿನಿಯರಿಂಗ್, ವಿಜ್ಞಾನ, ತಂತ್ರಜ್ಞಾನ , ನಿರ್ವಹಣೆ ಮತ್ತು ಮಾನವೀಯತೆ ವಿಭಾಗಗಳಲ್ಲಿ ಸುಮಾರು 1200+ ಕೋರ್ಸುಗಳಿವೆ
ಉಲ್ಲೇಖಗಳು
ವರ್ಗ:ಭಾರತೀಯ ಜಾಲತಾಣಗಳು
ಪೈ (ಖಾದ್ಯ)
thumb ಪೈ ಸಾಮಾನ್ಯವಾಗಿ ಮುಚ್ಚುವ ಅಥವಾ ವಿವಿಧ ಸಿಹಿ ಅಥವಾ ಉಪ್ಪುಖಾರದ ಪದಾರ್ಥಗಳ ಹೂರಣವನ್ನು ಸಂಪೂರ್ಣವಾಗಿ ಒಳಗೊಳ್ಳುವ ಪೇಸ್ಟ್ರಿ ಕಣಕ ಕವಚದಿಂದ ತಯಾರಿಸಲಾದ ಒಂದು ಬೇಕ್ ಮಾಡಲಾದ ಖಾದ್ಯ. ಪೈಗಳನ್ನು ಅವುಗಳ ಪದರಗಳಿಂದ ವ್ಯಾಖ್ಯಾನಿಸಲಾಗುತ್ತದೆ. ಏಕಪದರ ಅಥವಾ ಕೆಳಪದರ ಪೈ ಪೇಸ್ಟ್ರಿ ಪದರವನ್ನು ಬೇಕಿಂಗ್ ಪಾತ್ರೆಯ ಮೇಲೆ ಮತ್ತು ಹೂರಣವನ್ನು ಅದರ ಮೇಲೆ ಹೊಂದಿದ್ದರೆ, ಮೇಲ್ಪದರ ಪೈ ಹೂರಣವನ್ನು ಪಾತ್ರೆಯ ಕೆಳಗೆ ಹೊಂದಿ ಮೇಲೆ ಪೇಸ್ಟ್ರಿ ಅಥವಾ ಇತರ ಹೊದಿಕೆಯನ್ನು ಹೊಂದಿದ್ದರೆ, ದ್ವಿಪದರ ಪೈ ಪೇಸ್ಟ್ರಿ ಕವಚದಲ್ಲಿ ಹೂರಣವನ್ನು ಹೊಂದಿರುತ್ತದೆ. ಪೈಗಳು ತುತ್ತು ಗಾತ್ರದಿಂದ ಹಿಡಿದು ಹಲವು ತುಂಡುಗಳಿಗಾಗಿ ವಿನ್ಯಾಸಗೊಳಿಸಲಾದ ಗಾತ್ರಗಳವರೆಗೆ ವಿವಿಧ ಗಾತ್ರಗಳಲ್ಲಿ ಇರುತ್ತವೆ.
ವರ್ಗ:ಖಾದ್ಯ, ತಿನಿಸು
ಕಲ್ಲೇಶ್ವರ ದೇವಾಲಯ ಅರಲಕುಪ್ಪೆ
ಇತಿಹಾಸ
ಇತಿಹಾಸಕಾರ ಐ.ಕೆ.ಶರ್ಮ ಪ್ರಕಾರ, ೯ ನೇ ಶತಮಾನದ ಸ್ಥಳೀಯ ಪಾಶ್ಚಾತ್ಯ ಗಂಗಾ ಕಲೆಗೆ ಬಾದಾಮಿ ಚಾಲುಕ್ಯ ಮತ್ತು ನೊಲಂಬಾ ವಾಸ್ತುಶಿಲ್ಪೀಯ ಭಾಷಾವೈಶಿಷ್ಟ್ಯಗಳ ಪ್ರಭಾವದಿಂದ ದೇವಾಲಯವು ಉತ್ತಮ ಉದಾಹರಣೆಯಾಗಿದೆ. ಇದು ಹಿಂದೂ ದೇವರಾದ ಶಿವನಿಗೆ ಸಮರ್ಪಿತವಾಗಿದೆ ಮತ್ತು ನೊಲಂಬ ರಾಜವಂಶದ ಸಾಮ್ರಾಜ್ಯದ ರಾಜನಿಂದ ನಿಯೋಜಿಸಲ್ಪಟ್ಟಿದೆ. ಇತಿಹಾಸಕಾರರು ಐ. ಕೆ. ಶರ್ಮಾ, ಬಿ.ಎಸ್. ಅಲಿ ಮತ್ತು ಕೆ.ವಿ. ೯ ನೇ ಶತಮಾನದ ಉತ್ತರಾರ್ಧದಿಂದ ೧೦ ನೇ ಶತಮಾನದ ಆರಂಭದವರೆಗೆ ದೇವಸ್ಥಾನವನ್ನು ಸೌಂಡರಾ ರಾಜನ್ ದಿನಾಂಕ ಮಾಡಿದರು. ಬಿ.ಎಸ್. ಅಲಿ ಈ ದೇವಸ್ಥಾನವನ್ನು ಪಾಶ್ಚಿಮಾತ್ಯ ಗಂಗಾ ಕಲೆಯ ಅತ್ಯುತ್ತಮ ಉದಾಹರಣೆ ಎಂದು ಕರೆದಿದ್ದಾಗ, ಆಶ್ವಿನ್ ಲಿಪ್ಪ್ ಮತ್ತು ಸೌಂದರಾ ರಾಜನ್ ಈ ದೇವಾಲಯವು ಸಮಕಾಲೀನ ನೊಲಂಬ ಶೈಲಿಯೊಂದಿಗೆ ಹೆಚ್ಚು ಸ್ಥಿರವಾಗಿದೆ ಎಂದು ಭಾವಿಸುತ್ತದೆ. ದೇವಾಲಯದ ಎರಡು ಶಾಸನಗಳಿಂದ ದೃಢೀಕರಿಸಲ್ಪಟ್ಟಿದೆ. ದೇವಾಲಯದ ಒಂದು ಶಾಸನವು ೮೯೫ ಸಿ.ಇ. ರ ಪ್ರಕಾರ, ಅವನ ಅಧಿಪತಿಯಾದ ಪಾಶ್ಚಾತ್ಯ ಗಂಗಾ ರಾಜ ರಾಚಾಮಾಲ II ಅಡಿಯಲ್ಲಿ ನೋಲಂಬ ರಾಜನು ದೇವಾಲಯದ ಆಯೋಗವನ್ನು ವಿವರಿಸುತ್ತಾನೆ. ಶಾಸನವು ರಾಜ ರಾಚಮಾಲ್ II ಈ ದೇವಸ್ಥಾನದ ನಿರ್ಮಾಣಕ್ಕೆ (ಕಲಾ-ಡಿಜುಲಾ ಎಂದು ಕೆತ್ತನೆಯಲ್ಲಿ) ಮಾಡಿದ ಅನುದಾನವನ್ನು ದಾಖಲಿಸುತ್ತದೆ. ದೇವಾಲಯದ ಪುಷ್ಕರ್ಣಿಯಲ್ಲಿ ಒಂದು ಹೀರೋ ಕಲ್ಲಿನ ಮತ್ತೊಂದು ಶಾಸನವು ಈ ಅವಧಿಯಲ್ಲಿ ಪಶ್ಚಿಮ ಗಂಗಾ ರಾಜವಂಶದ ಒಟ್ಟಾರೆ ನಿಯಂತ್ರಣದಲ್ಲಿದೆ ಎಂದು ಖಚಿತಪಡಿಸುತ್ತದೆ. ಪಾಶ್ಚಿಮಾತ್ಯ ಗಂಗರು ಮತ್ತು ನೋಲಂಬರು "ಸಾಂಸ್ಕೃತಿಕ ಕಲೆ" ಗೆ ಸಂಬಂಧಿಸಿದಂತೆ ನಿಕಟ ಸಂಬಂಧ ಹೊಂದಿದ್ದರು ಎಂದು ಇತಿಹಾಸಕಾರ ಶರ್ಮಾ ವಾದಿಸುತ್ತಾರೆ ಮತ್ತು ಅವರ ಆಯೋಗದಲ್ಲಿ ಸಾಮಾನ್ಯ ವಾಸ್ತುಶಿಲ್ಪಿಗಳು ಮತ್ತು ಶಿಲ್ಪಿಗಳು   ಹೊಂದಿರುತ್ತಾರೆ. ಶರ್ಮಾರ ಪ್ರಕಾರ, ನಂದಿಯು ಶಿವನ ವಾಹನ (ವಹನ), ನಂತರದ ಹೊಯ್ಸಳರ ಕಾಲದಲ್ಲಿ  ಮೂರುಪವಿತ್ರ ಜಾಗಗಳನ್ನು ಸೇರಿಸಲಾಯಿತು ಮತ್ತು ಇದನ್ನು ಕಲಾ ವಿಮರ್ಶಕ ಟಕೀಯೋ ಕಮಿಯಾ ದೃಢಪಡಿಸಿದರು.
ಅಳಿಯ ಸಂತಾನ
ಅಳಿಯ ಸಂತಾನ ಆಸ್ತಿಯ ಒಡೆತನದಲ್ಲಿ ಸ್ತ್ರೀಗೆ ಪ್ರಾಧಾನ್ಯ ನೀಡುವ ಒಂದು ಸಾಮಾಜಿಕ ಏರ್ಪಾಡು. ಇದು ದಕ್ಷಿಣ ಕನ್ನಡ ಜಿಲ್ಲೆಯ ಜೈನ ಮತ್ತು ಕೆಲವು ಹಿಂದೂ ಪಂಗಡಗಳಲ್ಲಿ ಬಳಕೆಯಲ್ಲಿರುವ ಪದ್ಧತಿ. ಈ ಪದ್ಧತಿಗೆ ಅನುಗುಣವಾಗಿ ಆಸ್ತಿಯ ಮೇಲಿನ ಹಕ್ಕು ಹೆಣ್ಣುಮಕ್ಕಳ ಸಂತಾನಕ್ಕೇ ಮೀಸಲಾಗಿರುತ್ತದೆ. ಹೀಗಾಗಿ, ಅಳಿಯ ಸಂತಾನ--ಸ್ತ್ರೀಯ ಮಕ್ಕಳು ಮತ್ತು ಆಕೆಯ ಹೆಣ್ಣುಮಕ್ಕಳ ಮಕ್ಕಳು ಮಾತ್ರವೇ ಆಕೆಯ (ಅಂದರೆ ಅಳಿಯ ಸಂತಾನಸ್ತ್ರೀಯ) ಕುಟುಂಬ ಎನ್ನಿಸಿಕೊಳ್ಳುತ್ತಾರೆ. ಗಂಡು ತನ್ನ ತಾಯಿಯ ಕುಟುಂಬದ ಸದಸ್ಯನಾದರೂ ಆತನ ಹೆಂಡತಿ ಮತ್ತು ಮಕ್ಕಳು ಆ ಕುಟುಂಬದ ಸದಸ್ಯರಲ್ಲ. ಮಲಬಾರ್, ಕೊಚ್ಚಿನ್ ಮತ್ತು ತಿರುವಾಂಕೂರ್ ಪ್ರದೇಶಗಳನ್ನೊಳಗೊಂಡಿರುವ ಕೇರಳ ರಾಜ್ಯದಲ್ಲಿ ಪ್ರಚಲಿತವಾಗಿರುವ ಮರುಮಕ್ಕತ್ತಾಯಮ್ ಎಂಬ ಪದ್ಧತಿಯನ್ನು ಅಳಿಯ ಸಂತಾನ ಬಹುಮಟ್ಟಿಗೆ ಹೋಲುತ್ತದೆ. ಆದರೆ ಅಳಿಯ ಸಂತಾನ ಮತ್ತು ಮರುಮಕ್ಕತ್ತಾಯಮ್ ಪದ್ಧತಿಗಳಲ್ಲಿ ಹಲವಾರು ಭೇದಗಳಿವೆ. ಅಳಿಯ ಸಂತಾನದ ಪದ್ಧತಿಯಲ್ಲಿ ಕುಟುಂಬದ ವ್ಯವಸ್ಥೆ ಮತ್ತು ಕುಟುಂಬದ ಆಸ್ತಿಯ ಮೇಲ್ವಿಚಾರಣೆಯ ಹೊಣೆ ಸಾಮಾನ್ಯವಾಗಿ ಆ ಕುಟುಂಬದ ಹಿರಿಯ ಗಂಡು ಅಥವಾ ಹೆಣ್ಣುಮಗಳದೇ ಆಗಿರುತ್ತದೆ. ಮರುಮಕ್ಕತ್ತಾಯಮ್ ಪದ್ಧತಿಯಲ್ಲಿ ಈ ಹೊಣೆ ಹಿರಿಯ ಗಂಡುವ್ಯಕ್ತಿಯದೇ ಆಗಿರುತ್ತದೆ. ಇನ್ನೊಂದು ಸಣ್ಣ ವ್ಯತ್ಯಾಸವೂ ಉಂಟು. ಅಳಿಯ ಸಂತಾನವ್ಯವಸ್ಥೆಯಲ್ಲಿ ಒಬ್ಬ ವ್ಯಕ್ತಿ ಸ್ವಂತ ದುಡಿಮೆಯಿಂದ ತಾನು ಸಂಪಾದಿಸಿದ ಆಸ್ತಿಗಳನ್ನು ಮರಣಶಾಸನದ ಮೂಲಕ ತನ್ನ ಇಚ್ಛೆ ಬಂದಂತೆ ವಿಲೇವಾರಿ ಮಾಡದೆ ಇದ್ದ ಪಕ್ಷದಲ್ಲಿ ಆ ಆಸ್ತಿಗಳೆಲ್ಲ ಆತನ ವಂಶ ಅಥವಾ ಅವರಿಗೇ ಸೇರುತ್ತದೆ; ಆದರೆ ಮಲಬಾರಿನಲ್ಲಿ ಅದು ಸಂಪೂರ್ಣ ಕುಟುಂಬದ ಆಸ್ತಿಯಾಗುತ್ತದೆ.
ಪದ್ದತಿಯಲ್ಲಿ ಬದಲಾವಣೆಗಳು
1949ರ ಮದ್ರಾಸ್ ಅಳಿಯ ಸಂತಾನ ಶಾಸನದ ಮೂಲಕ ಅಳಿಯ ಸಂತಾನ ಪದ್ಧತಿಯಲ್ಲಿ ಶಾಸನಬದ್ಧವಾದ ಬದಲಾವಣೆಯನ್ನು ಜಾರಿಗೆ ತರುವವರೆಗೆ, ಕುಟುಂಬದ ಎಲ್ಲ ವಯಸ್ಕ ಸದಸ್ಯರ ಅನುಮತಿ ದೊರೆತ ಹೊರತು, ಕುಟುಂಬದ ಆಸ್ತಿಯನ್ನು ಪಾಲುಮಾಡಲು ಸಾಧ್ಯವಿರಲಿಲ್ಲ. ಎಲ್ಲ ಸಂದರ್ಭಗಳಲ್ಲಿಯೂ ಈ ನಿಯಮವನ್ನು ಪಾಲಿಸಲಾಗುತ್ತಿದ್ದಿತೆಂದು ಹೇಳಲು ಬರುವಂತಿಲ್ಲ. ದಕ್ಷಿಣ ಕನ್ನಡ ಜಿಲ್ಲೆಯ ನ್ಯಾಯಾಲಯಗಳಲ್ಲಿ ನಡೆದಿರುವ ಸುಮಾರು 1820 ಮೊಕದ್ದಮೆಗಳನ್ನು ಗಮನಿಸಿದರೆ ಮೂಲವ್ಯಕ್ತಿಯ ಸೂತ್ರದ (ಪ್ರಿನ್ಸಿಪಲ್ ಆಫ್ ಪರ್ ಸ್ವಪ್ರ್ಸ್) ಆಧಾರದ ಮೇಲೆ ಆಸ್ತಿಯನ್ನು ಪಾಲು ಮಾಡುತ್ತಿದ್ದುದು ಕಂಡುಬರುತ್ತದೆ. ಅಂದರೆ, ಒಂದು ಕುಟುಂಬದಲ್ಲಿ ನಾಲ್ವರು ಹೆಣ್ಣುಮಕ್ಕಳು ಇದ್ದು, ಪ್ರತಿಯೊಬ್ಬರಿಗೂ ಅವರವರ ಸಂತಾನ ಅಥವಾ ಶಾಖೆ ಅಥವಾ ಕವರು ಇದ್ದರೆ, ಆ ಒಂದೊಂದು ಉಪವಂಶಕ್ಕೂ ಒಂದು ಭಾಗ ಅಥವಾ ಆ ಪ್ರಸಂಗಕ್ಕನುಗುಣವಾಗಿ ಕಾಲುಭಾಗ ಆಸ್ತಿ ದೊರೆಯುತ್ತಿತ್ತು. ಆದರೆ, ಕಾಲಾಂತರದಲ್ಲಿ ಮಲಬಾರ್ ಪ್ರಾಂತ್ಯಕ್ಕೆ ಸಂಬಂಧಿಸಿದ ಒಂದೊಂದು ಮೊಕದ್ದಮೆಗಳ ವಿಚಾರದಲ್ಲಿ ಮದ್ರಾಸ್ ಹೈಕೋರ್ಟಿನ ತೀರ್ಪಿನ ಪರಿಣಾಮವಾಗಿ ದಕ್ಷಿಣ ಕನ್ನಡ ಜಿಲ್ಲೆಯಲ್ಲಿನ ನ್ಯಾಯಾಲಯಗಳೂ ಮಲಬಾರ್ ಪ್ರಾಂತ್ಯದಲ್ಲಿ ಪ್ರಚಲಿತವಾಗಿದ್ದ ನಿಯಮಗಳನ್ನೇ ಅನುಸರಿಸಬೇಕಾಗಿ ಬಂದಿತು. ಹೀಗಾಗಿ, ಅಳಿಯ ಸಂತಾನ ವ್ಯವಸ್ಥೆಯಲ್ಲಿಯೂ ಆಸ್ತಿಯ ಅವಿಭಾಜ್ಯತ್ವದ ಸೂತ್ರ (ಪ್ರಿನ್ಸಿಪಲ್ ಆಫ್ ಇಂಪಾರ್ಟಿಬಿಲಿಟಿ) ರೂಢಮೂಲವಾಯಿತು. ಆದರೆ ಕುಟುಂಬಗಳು ಅಡ್ಡಾದಿಡ್ಡಿಯಾಗಿ ಬೆಳೆದು ಸಾಮೂಹಿಕ ಜೀವನ ಮತ್ತು ಆಸ್ತಿಯ ಉಪಭೋಗ ಅನನುಕೂಲಕರವಾಗಿ ಪರಿಣಮಿಸಿದಾಗ, ಅಂಥ, ಕುಟುಂಬಗಳ ವಯಸ್ಕ ಸದಸ್ಯರು ಕರಾರು ಅಥವಾ ಒಪ್ಪಂದಗಳನ್ನು ಮಾಡಿಕೊಂಡು ಅನುಕೂಲ ಮತ್ತು ಉಪಭೋಗದ ದೃಷ್ಟಿಯಿಂದ ತಮ್ಮ ಆಸ್ತಿಗಳನ್ನು ಪಾಲುಮಾಡಿಕೊಂಡಂಥ ಅನೇಕ ಉದಾಹರಣೆಗಳು ಕಾಣಬರುತ್ತವೆ.
20ನೆಯ ಶತಮಾನದ ಪ್ರಾರಂಭದಲ್ಲಿ ಮತ್ತು ಅದಕ್ಕೆ ಹಿಂದೆ ಈ ಕುಟುಂಬಗಳ ಉಸ್ತುವಾರಿ ಸಮರ್ಪಕವಾಗಿ ನಡಿಯುತ್ತಿದ್ದಿತು. ಉಸ್ತುವಾರಿಯನ್ನು ನೋಡಿಕೊಳ್ಳುತ್ತಿದ್ದವರು ದೂರದೃಷ್ಟಿಯಿಂದ ಕೆಲಸಮಾಡುತ್ತಿದ್ದರು. ಮೇಲ್ವಿಚಾರಕರ ನಿಷ್ಠೆಯಿಂದಾಗಿ ಕುಟುಂಬದ ಆಸ್ತಿ ಹೆಚ್ಚಾಗುತ್ತಾ ಹೋಗುತ್ತಿದ್ದಿತು. ಮೇಲ್ವಿಚಾರಕರು ತಾವೇ ಯಜಮಾನರಾಗಿರುತ್ತಿದ್ದರು. ಅಥವಾ ಆಯಾಕಾಲದಲ್ಲಿ ಯಜಮಾನಿಯರಾಗಿರುತ್ತಿದ್ದ ತಮ್ಮ ತಾಯಂದಿರಿಗೊ ಅಥವಾ ಸೋದರಿಯರಿಗೊ ನೆರವಾಗುತ್ತಿದ್ದರು. ಕುಟುಂಬದ ಕಿರಿಯ ಸದಸ್ಯರು ಕೂಡ ಕುಟುಂಬದ ಆಸ್ತಿಯನ್ನು ರೂಢಿಸುವುದರಲ್ಲಿ ನೆರವಾಗುತ್ತಿದ್ದರು. ಆದರೆ ಕಾಲಕಳೆದಂತೆ ಮೇಲ್ವಿಚಾರಕರು ಆ ಕುಟುಂಬದಲ್ಲಿ ವಾಸಿಸುತ್ತಿದ್ದ ತಮ್ಮ ಹೆಂಡತಿ, ಮಕ್ಕಳ ವಿಚಾರದಲ್ಲಿ ಹೆಚ್ಚು ಪ್ರೀತಿ ಮತ್ತು ನಿಷ್ಠೆಯನ್ನು ತೋರತೊಡಗಿದರು. ತಮ್ಮ ಭಾವಮೈದುನ, ಅತ್ತಿಗೆ, ನಾದಿನಿಯರ ವಿಚಾರದಲ್ಲಿ ಉಪೇಕ್ಷೆಯುಂಟಾದುದರ ಪರಿಣಾಮ ಆ ಕುಟುಂಬದ ಸದಸ್ಯರಲ್ಲಿ ತೀವ್ರವಾದ ಅತೃಪ್ತಿ ಬೆಳೆಯತೊಡಗಿತು. ಕಿರಿಯ ಸದಸ್ಯರ ಹಿತವನ್ನು ಉಪೇಕ್ಷಿಸಲಾಯಿತು. ಇಂಥ ಪ್ರಸಂಗಗಳು ಹೆಚ್ಚಾಗತೊಡಗಿದಾಗ, ಕುಟುಂಬದ ಕಿರಿಯ ಸದಸ್ಯರು ತಮ್ಮ ಜೀವನೋಪಾಯಕ್ಕಾಗಿ ನ್ಯಾಯಾಲಯಗಳಿಗೆ ಶರಣು ಹೋಗಬೇಕಾಯಿತು. ಈ ಶತಮಾನದ ಮೊದಲ ವರ್ಷಗಳಲ್ಲಿ ಕುಟುಂಬದ ಮೇಲ್ವಿಚಾರಕ ತಾನೇ ಸರ್ವಾಧಿಕಾರಿಯಾಗಿ ಪರಿಣಮಿಸಿದ. ಅನ್ನ ಬಟ್ಟೆ ಮತ್ತು ವಸತಿಯನ್ನು ಪಡೆದುಕೊಳ್ಳವುದು ಮಾತ್ರ ಕಿರಿಯ ಸದಸ್ಯರ ಸಾಮಾನ್ಯ ಹಕ್ಕಾಗಿತ್ತು. ತಾವು ಕುಟುಂಬದಿಂದ ಬೇರೆಯಾಗಿ ಜೀವಿಸಲು ಮತ್ತು ಜೀವನೋಪಾಯವನ್ನು ಕೇಳಲು ಕಾರಣಗಳೇನೆಂಬುದನ್ನು ಅವರು ಸರಿಯಾಗಿ ಸಮರ್ಥಿಸಿಕೊಳ್ಳಬೇಕಾಗುತ್ತಿತ್ತು. ಆದರೆ, ಹೆಚ್ಚು ಮುಂದುವರಿದ ಪ್ರಾಂತ್ಯವಾಗಿರುವ ಮಲಬಾರ್ ಪ್ರಾಂತ್ಯಕ್ಕೆ ಸಂಬಂಧಿಸಿದ ಅನೇಕಾನೇಕ ಮೊಕದ್ದಮೆಗಳು ಮದ್ರಾಸ್ ಹೈಕೋರ್ಟಿನ ಮುಂದೆ ಬರತೊಡಗಿದವು. ಮರುಮಕ್ಕತ್ತಾಯಮ್ ನಿಯಮಕ್ಕೊಳಪಟ್ಟಿದ್ದ ಅನೇಕ ನ್ಯಾಯಾಧೀಶರುಗಳೂ ಈ ಮೊಕದ್ದಮೆಗಳಿಗೆ ಹೆಚ್ಚುಹೆಚ್ಚು ಔದಾರ್ಯದಿಂದ ಪುರಸ್ಕರಿಸುತ್ತ ಬಂದರು. ಕುಟುಂಬದ ಯಜಮಾನರಂತೆಯೇ ಕುಟುಂಬದ ಕಿರಿಯ ಸದಸ್ಯರುಗಳೂ ಕುಟುಂಬದ ಆಸ್ತಿಗೆ ಒಡೆಯರು ಎಂಬ ನಿಲುವನ್ನು ನ್ಯಾಯಾಲಯಗಳು ತಳೆದುವು. ಮಲಬಾರ್ ಪ್ರಾಂತ್ಯ ಹಾಗೂ ದಕ್ಷಿಣ ಕನ್ನಡ ಜಿಲ್ಲೆಯಲ್ಲಿ ಜೀವನೋಪಾಯಕ್ಕೆ ಸಂಬಂಧಿಸಿದ ಹಾಗೂ ಉಸ್ತುವಾರಿಕೆಯನ್ನು ಸರಿಯಾಗಿ ನೆರವೇರಿಸದೆ ಇರುವಂಥ ಯಜಮಾನನನ್ನು ಅವರ ಸ್ಥಾನದಿಂದ ಕಿತ್ತುಹಾಕಿ, ಆ ಸ್ಥಾನಕ್ಕೆ ಕುಟುಂಬದ ಮತ್ತೊಬ್ಬ ಹಿರಿಯನನ್ನು ಯಜಮಾನನನ್ನಾಗಿ ನೇಮಿಸಬೇಕೆಂಬ ಬೇಡಿಕೆಯ ಮೊಕದ್ದಮೆಗಳು ದಿನನಿತ್ಯದ ಘಟನೆಗಳಾಗಿ ಪರಿಣಮಿಸಿದವು. ಈ ಮೊದಲು ಉಲ್ಲೇಖಿಸಲಾದ 1949ರ ಮದ್ರಾಸ್ ಅಳಿಯ ಸಂತಾನ ಶಾಸನವನ್ನು ಜಾರಿಗೆ ತರುವುದಕ್ಕೆ ಒಂದೆರಡು ದಶಕಗಳ ಹಿಂದೆ ಕುಟುಂಬದ ಆಸ್ತಿಪಾಸ್ತಿ ಮತ್ತು ಮೇಲ್ವಿಚಾರಣೆಯ ವಿಷಯದಲ್ಲಿ ಆ ಕುಟುಂಬಗಳ ಕಿರಿಯ ಸದಸ್ಯರ ಅತೃಪ್ತಿ ಮುಗಿಲು ಮುಟ್ಟಿದುದರ ಪರಿಣಾಮವಾಗಿ ಮದ್ರಾಸ್ ಶಾಸನ ಸಭೆ ಮೇಲ್ಕಂಡ ಶಾಸನವನ್ನು ಜಾರಿಗೆ ತರಬೇಕಾಯಿತು.
ಈ ಶಾಸನ ಮೊಟ್ಟಮೊದಲಬಾರಿಗೆ ಅನಿವಾರ್ಯ ವಿಭಜನೆ ತತ್ವವನ್ನು ಜಾರಿಗೆ ತಂದಿತು. ಈ ಶಾಸನಕ್ಕನುಗುಣವಾಗಿ ಕವರು ಪಾಲು ಅಥವಾ ಉಪವಂಶದ ಪಾಲನ್ನು ನ್ಯಾಯಾಲಯಗಳ ಮುಖಾಂತರ ಪಡೆಯಬಹುದು. ಆದರೆ ಈ ಶಾಸನದ ಮೂಲಕ ವ್ಯಷ್ಟಿಪಾಲನ್ನು ಪಡೆಯಲು ಸಾಧ್ಯವಿಲ್ಲ. 1933ರಲ್ಲಿ ಮದ್ರಾಸ್ ಶಾಸನ ಸಭೆ ಜಾರಿಗೆ ತಂದ ಮರುಮಕ್ಕತ್ತಾಯಮ್ ಶಾಸನ ಮಲಬಾರ್ ಪ್ರಾಂತ್ಯಕ್ಕೆ ಮಾತ್ರ ಅನ್ವಯಿಸುತ್ತಿತ್ತು. ಈ ಶಾಸನಕ್ಕನುಗುಣವಾಗಿ ವ್ಯಷ್ಟಿಪಾಲನ್ನು ಪಡೆದುಕೊಳ್ಳುವುದು ಸಾಧ್ಯವಾಗಿತ್ತು. ಆದರೆ ಅಳಿಯ ಸಂತಾನಶಾಸನದಲ್ಲಿ ಇದನ್ನು ಕವರು ಅಥವಾ ಉಪವಂಶಕ್ಕೆ ಮಾತ್ರ ಅನ್ವಯಿಸಲಾಯಿತು. ಅದರಲ್ಲಿಯೂ ಕವರು ಅಥವಾ ಉಪವಂಶದ ಸದಸ್ಯರಲ್ಲಿ ಬಹು ಪಾಲು ಸದಸ್ಯರು ಒಟ್ಟು ಸೇರಿ ಬೇಡಿಕೆಯನ್ನು ಮುಂದುವರಿಸಿದರೆ ಮಾತ್ರ ಆ ಪಾಲನ್ನು ಪಡೆದುಕೊಳ್ಳಲು ಸಾಧ್ಯವಾಗುತ್ತಿತ್ತು. ಯಾವ ರೀತಿಯಲ್ಲಿ ಈ ಪಾಲನ್ನು ಕೊಡಬೇಕೆಂಬುದನ್ನು ಈ ಶಾಸನ ಸ್ಪಷ್ಟಪಡಿಸಿದೆ. ಪಾಲಿನ ಅರ್ಧಭಾಗ ಉಪವಂಶಾನುಗುಣವಾಗಿಯೂ ಉಳಿದರ್ಧವನ್ನು ತಲಾವಾರು ವ್ಯಕ್ತಿ ಸಂಖ್ಯೆಯ ಆಧಾರದ ಮೇಲೆಯೂ ಕೊಡಲಾಗುತ್ತದೆ. ಈ ಹಂಚಿಕೆ ಮೊದಲ ಹದಿನೈದು ವರ್ಷಗಳಿಗೆ ಅನ್ವಯಿಸುತ್ತದೆ. ಅನಂತರ ಉಪವಂಶಾನುಗುಣವಾಗಿಯೇ ವಿಭಜನೆಯಾಗುತ್ತದೆ.
ಮೈಸೂರು ಶಾಸನಸಭೆ 1961ರಲ್ಲಿ ತಿದ್ದುಪಡಿ ವಿಧೇಯಕವೊಂದನ್ನು ಅಂಗೀಕರಿಸಿ ಅಳಿಯ ಸಂತಾನಶಾಸನದ ಈ ಭಾಗವನ್ನು ಅಂದರೆ ಹಂಚಿಕೆಯ ವಿಧಾನಕ್ಕೆ ಸಂಬಂಧಿಸಿದ ಭಾಗವನ್ನು ತಿದ್ದುಪಡಿಮಾಡಿತು. ಈ ತಿದ್ದುಪಡಿಗನುಗುಣವಾಗಿ ತಲಾವಾರು ವ್ಯಕ್ತಿಸಂಖ್ಯೆಯ ಆಧಾರದ ಮೇಲೆ ಆಸ್ತಿ ವಿಭಾಗಮಾಡಲು ಅವಕಾಶವನ್ನು ಕಲ್ಪಿಸಲಾಗಿದೆ. ಆದರೆ ಈ ಶಾಸನ ಸಿಂಧುತ್ವವನ್ನು ಇಂದು ಪ್ರಶ್ನಿಸಲಾಗುತ್ತಿದೆ. ಮೈಸೂರು ಹೈಕೋರ್ಟಿನಲ್ಲಿ ಈ ವಿಷಯಕ್ಕೆ ಸಂಬಂಧಿಸಿದ ಹಲವಾರು ರಿಟ್-ಅರ್ಜಿಗಳು ವಿಚಾರಣೆಯಲ್ಲಿವೆ.
ಕಾನೂನು
ಹಳೆಯ ಕಾನೂನಿನ ಮತ್ತೊಂದು ಅಂಶಕ್ಕೆ 1949ರ ಶಾಸನ ತಿದ್ದುಪಡಿಯನ್ನು ತಂದಿತು. ಇದು ಅಳಿಯ ಸಂತಾನವ್ಯಕ್ತಿಗಳ ವಿವಾಹದ ಸಿಂಧುತ್ವಕ್ಕೆ ಸಂಬಂಧಪಟ್ಟಿದ್ದಿತು. 1883ರಲ್ಲಿ ಮದ್ರಾಸ್ ಹೈಕೋರ್ಟ್ ನೀಡಿದ್ದ ಒಂದು ತೀರ್ಮಾನದ ಆಧಾರದ ಮೇಲೆ ಅಂಥ ವಿವಾಹಗಳಿಗೆ ಸಿಂಧುತ್ವವಿಲ್ಲವೆಂದು ಭಾವಿಸಲಾಗಿತ್ತು. ಇದನ್ನು ಸರಿಪಡಿಸಲು 1896ರಲ್ಲಿ ಮಲಬಾರ್ ವಿವಾಹ ಮಸೂದೆಯನ್ನು ಅಂಗೀಕರಿಸಲಾಯಿತು. ಈ ಮಸೂದೆಗನುಗುಣವಾಗಿ ವಿವಾಹಗಳನ್ನು ಅಧಿಕೃತವಾಗಿ ದಾಖಲು ಮಾಡಿಸಬಹುದಾಗಿತ್ತು. ಆದರೆ ದಕ್ಷಿಣ ಕನ್ನಡ ಜಿಲ್ಲೆಯಲ್ಲಿ ಎಲ್ಲೋ ಒಬ್ಬಿಬ್ಬರನ್ನು ಬಿಟ್ಟರೆ ಅಳಿಯಸಂತಾನ ನಿಯಮಕ್ಕೊಳಪಟ್ಟ ಬಹುಮಂದಿ ಈ ವಿಧಾನವನ್ನು ಆಶ್ರಯಿಸಲಾರದೆ ಹೋದರು. ಏಕೆಂದರೆ ಅಳಿಯ ಸಂತಾನ ವ್ಯವಸ್ಥೆಯುಲ್ಲಿನ ಸಾಂಪ್ರದಾಯಿಕ ವೈವಾಹಿಕ ವಿಧಿ ಜನತೆಯ ದೃಷ್ಟಿಯಲ್ಲಿ ಮಿತಾಕ್ಷರ ಅಥವಾ ಸಾಮಾನ್ಯ ಹಿಂದೂ ವಿವಾಹವಷ್ಟೇ ಸಿಂಧುವಾಗಿದ್ದಿತು. 1949ರ ಶಾಸನ ಅಂಥ ವಿವಾಹಗಳೆಲ್ಲವನ್ನೂ ಸಕ್ರಮವಾದುವೆಂದೂ, ಸಿಂಧುತ್ವವುಳ್ಳವೆಂದೂ ಮಾನ್ಯಮಾಡಿತು. ಆದರೆ ಈ ಶಾಸನಕ್ಕನುಗುಣವಾಗಿ ಪತಿ ಅಥವಾ ಪತ್ನಿ ನ್ಯಾಯಾಲಯಕ್ಕೆ ಕೇವಲ ಅರ್ಜಿಯನ್ನು ಸಲ್ಲಿಸಿ ವಿವಾಹವಿಚ್ಛೇದನವನ್ನು ಪಡೆದುಕೊಳ್ಳಬಹುದಾಗಿತ್ತು. ಯಾವುದೇ ಕಾರಣವನ್ನು ಕೊಡಬೇಕಾಗಿರಲಿಲ್ಲ. 1869ರ ಭಾರತೀಯ ವಿವಾಹ ವಿಚ್ಛೇದನ ನಿಯಮ ಅಥವಾ 1955ರ ಹಿಂದೂ ವಿವಾಹ ಶಾಸನದಲ್ಲಿ ಕಾಣದೊರೆಯುವಂತೆ ಕೆಲವು ಸಾಮಾನ್ಯತತ್ವಗಳಿಗೆ ಒಳಪಟ್ಟ ವಿವಾಹ ಶಾಸನದಲ್ಲಿ ವಿಚ್ಛೇದನಕ್ಕೆ ಅನುಮತಿಯನ್ನೀಯಬೇಕೆಂಬ ಸಿದ್ಧಾಂತಕ್ಕೆ ಈ ಭಾಗ ಅನುಗುಣವಾಗಿಲ್ಲವೆಂದು ಹೇಳಬಹುದು. ಅಂದರೆ ಪರಿತ್ಯಾಗ, ಕ್ರೂರತನ ಅಥವಾ ವ್ಯಭಿಚಾರ ಮೊದಲಾದಂಥ ಕಾರಣಗಳನ್ನು ನ್ಯಾಯಾಲಯ ಎತ್ತಿಹಿಡಿದು ವಿಚ್ಛೇದನಕ್ಕೆ ಅನುಮತಿಯನ್ನು ನೀಡಬೇಕು.
1949ರ ಶಾಸನ ಅಪ್ರಾಪ್ತವಯಸ್ಕರ ಪಾಲನೆ ಪೋಷಣೆಗೂ ಅಂತಿಮ ಇಷ್ಟಪತ್ರವನ್ನು ಬರೆದಿಡದಿರುವಂಥ ಸಂದರ್ಭಗಳಲ್ಲಿ ಮೇಲ್ವಿಚಾರಕ ಸ್ಥಾನವನ್ನು ಭರ್ತಿಮಾಡಲೂ ಅವಕಾಶವನ್ನು ಮಾಡಿಕೊಟ್ಟಿತು. ಈ ದೃಷ್ಟಿಯಿಂದಲೂ, ಹಳೆಯ ಸಾಂಪ್ರದಾಯಿಕ ನಿಯಮಕ್ಕೆ ಈ ಶಾಸನ ತಿದ್ದುಪಡಿಯನ್ನು ತಂದಿತು. ಈ ಮೊದಲು ಬಳಕೆಯುಲ್ಲಿದ್ದ ಸಾಂಪ್ರದಾಯಿಕ ನಿಯಮಕ್ಕನುಗುಣವಾಗಿ, ಈ ಮೊದಲೇ ಸ್ಪಷ್ಟಪಡಿಸಿರುವಂತೆ, ಅಳಿಯ ಸಂತಾನ ವ್ಯಕ್ತಿಯ ಸ್ವಯಾರ್ಜಿತ ಆಸ್ತಿ ಆತನ ವಂಶ ಅಥವಾ ಶಾಖೆಗೆ ಸೇರುತ್ತಿತ್ತು. ಆದರೆ ಈ ಶಾಸನದಲ್ಲಿ ಕೆಲವು ನಿಯಮಗಳನ್ನು ರೂಪಿಸಿ ಅಳಿಯ ಸಂತಾನವ್ಯಕ್ತಿಯ ಸ್ವಯಾರ್ಜಿತ ಆಸ್ತಿ ನಿಯಮಗಳಿಗನುಗುಣವಾಗಿ ತಾಯಿ ಪತ್ನಿ ಮತ್ತು ಮಕ್ಕಳಿಗೆ ಸೇರಬೇಕೆಂದು ಗೊತ್ತುಪಡಿಸಲಾಗಿದೆ. ಕೌಟುಂಬಿಕ ವ್ಯವಹಾರಗಳನ್ನು ನೋಡಿಕೊಳ್ಳಲು, ಲೆಕ್ಕಪತ್ರಗಳನ್ನಿಡಲು ಕುಟುಂಬದ ಸದಸ್ಯರಿಗೆ ಜೀವನೋಪಾಯವನ್ನು ಕಲ್ಪಿಸಲು, ಕುಟುಂಬದ ಆಸ್ತಿ ಪರಭಾರಿಯಾಗದಂತೆ ನೋಡಿಕೊಳ್ಳಲು ಮೇಲ್ವಿಚಾರಕನಿಗೆ ಈ ಶಾಸನ ಅವಕಾಶಮಾಡಿಕೊಟ್ಟಿದೆ.
ಅಳಿಯ ಸಂತಾನ ನಿಯಮಕ್ಕೊಳಪಟ್ಟಿರುವ ಜೈನ ಪಂಗಡಗಳ (ಪುರೋಹಿತವರ್ಗಕ್ಕೆ ಸೇರಿದ ಇಂದ್ರರೆಂಬ ವರ್ಗಕ್ಕೆ ಸೇರಿದವರು ಮಿತಾಕ್ಷರ ನಿಯಮಕ್ಕೊಳಪಟ್ಟಿದ್ದಾರೆ) ವಿಚಾರವನ್ನು ತೆಗೆದುಕೊಂಡರೆ, 1929ರಲ್ಲಿ ಅಂಗೀಕರಿಸಲಾದ ಶಾಸನವೊಂದು ಜಾರಿಯಲ್ಲಿದ್ದುದು ಕಂಡುಬರುತ್ತದೆ. ಈ ಶಾಸನಕ್ಕನುಗುಣವಾಗಿ ಕುಟುಂಬದ ಕಟ್ಟಕಡೆಯ ಜೀವಂತ ವ್ಯಕ್ತಿಯ ಅಥವಾ ಅವನ ಕುಟುಂಬದ ಆಸ್ತಿ-ಪಾಸ್ತಿಗಳು, ಮಿತಾಕ್ಷರ ಶಾಸನ ವ್ಯವಸ್ಥೆಯಲ್ಲಾಗುವಂತೆಯೇ ಅವನ ಉತ್ತರಾಧಿಕಾರಿಗಳಿಗೆ ಸೇರುತ್ತವೆ.
1956ರ ಹಿಂದೂ ಉತ್ತರಾಧಿಕಾರ ಶಾಸನ ಅಳಿಯ ಸಂತಾನ ನಿಯಮದಲ್ಲಿ ಮತ್ತೊಂದು ಬದಲಾವಣೆಯನ್ನುಂಟುಮಾಡಿತು. ಅಂತಿಮ ಇಚ್ಛಾಪತ್ರವನ್ನು ಸಿದ್ಧಪಡಿಸದೆ ಅವಿಭಾಜ್ಯ ಅಳಿಯ ಸಂತಾನದ ವ್ಯಕ್ತಿಯೊಬ್ಬ ಸತ್ತರೆ, ಆತನ ಪಾಲು ಉತ್ತರಾಧಿಕಾರಿಗಳಿಗೆ ಸೇರುತ್ತದೆ. ಈ ಸಂಬಂಧದಲ್ಲಿ ಅವನು ಮರಣಶಾಸನವನ್ನು ತಯಾರುಮಾಡಬಹುದು.
ಶಾಸನ ರಚನೆಯಿಂದ ತಿದ್ದುಪಡಿಮಾಡಿ ಪರಿಷ್ಕರಿಸಲಾಗಿರುವ ಅಳಿಯಸಂತಾನ ನಿಯಮದ ಕೆಲವು ಪ್ರಮುಖ ಲಕ್ಷಣಗಳು ಹೀಗಿವೆ. ಕಾಲಾನುಕ್ರಮದಲ್ಲಿ ಅವಿಭಕ್ತ ಕುಟುಂಬಗಳು ಮತ್ತೆ ಮತ್ತೆ ಅಸಂಖ್ಯಾತವಾಗಿ ವಿಭಜಿತವಾಗುತ್ತಾ ಬಂದುದರಿಂದಲೂ ಹಾಗೂ ನಿಯಮದ ವ್ಯಾಪ್ತಿಗೊಳಪಟ್ಟ ವ್ಯಕ್ತಿಗಳು ತಮ್ಮ ಆಸ್ತಿಯನ್ನು ತಮ್ಮ ಹೆಂಡಿರು ಮಕ್ಕಳಿಗೆ ಮತ್ತು ಇತರರಿಗೆ ಒಟ್ಟುಕೊಡುವ ಸ್ವಾಭಾವಿಕ ಪ್ರವೃತ್ತಿಯಿಂದಾಗಿಯೂ ಈ ಹಳೆಯ ವ್ಯವಸ್ಥೆ ಶೀಘ್ರವಾಗಿ ಹಿಮ್ಮೆಟ್ಟುತ್ತಿದ್ದು, ಇತರ ಹಿಂದೂವರ್ಗಗಳಿಗೆ ಅನ್ವಯವಾಗುವ ಹಿಂದೂ ಶಾಸನದೊಡನೆ ವಿಲೀನಗೊಳ್ಳುತ್ತಿದೆ. (ಕೆ.ಆರ್.ಕೆ.)
ಟಿಂಡಲ್ ಪರಿಣಾಮ
thumb|ನೀರಿನಲ್ಲಿನ ಹಿಟ್ಟು ನೀಲಿ ಬಣ್ಣದ್ದಾಗಿ ಕಾಣಿಸುತ್ತದೆ. ಏಕೆಂದರೆ ನೀರಿನಲ್ಲಿ ತೇಲುವ ಹಿಟ್ಟಿನ ಕಣಗಳು ಕೆಂಪು ಬೆಳಕಿಗಿಂತ ನೀಲಿ ಬಣ್ಣವನ್ನು ಹೆಚ್ಚು ಚದುರಿಸುವುದರಿಂದ, ಆ ನೀಲಿ ಬಣ್ಣವು ನೋಡುಗನನ್ನು ತಲುಪುತ್ತದೆ. ಟಿಂಡಲ್ ಪರಿಣಾಮ - ವಿಚ್ಛಿನ್ನತೆಗಳನ್ನು ಒಳಗೊಂಡಿರುವ ಒಂದು ವ್ಯವಸ್ಥೆಯ ಮೂಲಕ ಬೆಳಕಿನ ದೂಲವೊಂದು ಸಾಗಿದಂತೆ ಅದರ ಪಥದ ಉದ್ದಕ್ಕೂ ಕಾಣುವ ಬೆಳಕಿನ ಚದರಿಕೆ (ಟಿಂಡಾಲ್ ಎಫೆಕ್ಟ್).
ದೂಲದ ದೀಪ್ತಿಶೀಲ ಪಥಕ್ಕೆ ಟಿಂಡಾಲ್ ಶಂಕು ಎಂದು ಹೆಸರು. ಈ ಪರಿಣಾಮವನ್ನು ಮೈಕಲ್ ಫ್ಯಾರಡೆ ಮೊದಲಿಗೆ ವಿವರಿಸಿದ್ದ (1857). ಆದರೆ ಇದನ್ನು ಮೊತ್ತಮೊದಲಿಗೆ ಸವಿಸ್ತಾರವಾಗಿ ಪರಿಶೋಧಿಸಿದ ಟಿಂಡಾಲನ ಹೆಸರೇ ಇದಕ್ಕೆ ಬಂದಿದೆ. ಸಮಸಾಂದ್ರತೆಯ ತರಲಗಳ ಮೂಲಕ ಹಾಯಿಸಿದ ಬೆಳಕಿನ ದೂಲದ ಪಥ ನಮ್ಮ ಕಣ್ಣಿಗೆ ಗೋಚರಿಸುವುದಿಲ್ಲ. ಆದರೆ ಕಲಿಲ ಇಲ್ಲವೆ ಅದಕ್ಕಿಂತ ದೊಡ್ಡದಾದ ಕಣಗಳನ್ನು ತರಲಗಳಿಗೆ ಬೆರೆಸಿದರೆ ಆಗ ದೂಲದ ಪಥ ಸ್ಪಷ್ಟ ಕಾಣುತ್ತದೆ. ವಿಕ್ಷೇಪಲಾಂದ್ರದ (ಪ್ರೊಜೆಕ್ಷನ್ ಲ್ಯಾಂಟರ್ನ್) ನೆರವಿನಿಂದ ತೆರೆಯ ಮೇಲೆ ಬೀಳುವ ಬೆಳಕಿನ ಪಥವಾಯುವಿನಲ್ಲಿರುವ ನಿಲಂಬಿತ ದೂಳು ಮತ್ತು ಹೊಗೆ ಕಣಗಳಿಂದ ದೃಗ್ಗೋಚರವಾಗುವುದು ಟೆಂಡಾಲ್ ಪರಿಣಾಮದ ಸಾಮಾನ್ಯ ಪರಿಚಿತ ಪ್ರದರ್ಶನ. ನಿಲಂಬಿತ (ಸಸ್ಪೆಂಡೆಡ್) ಕಣಗಳನ್ನು ಘಾತಿಸುವ ಬೆಳಕು ಎಲ್ಲ ದಿಶೆಗಳಿಗೂ ಚದರಿಸಲ್ಪಡುವುದು; ಮತ್ತು ಸಮತಲ ಧ್ರುವೀಕರಣಕ್ಕೆ ಈಡಾಗುವುದು. ಅಂದರೆ ಆಂದೋಳನ ಒಂದೇ ಅಕ್ಷದಲ್ಲಿ ನಡೆಯುವುದು. ಈ ಅಕ್ಷ ಬೆಳಕಿನ ದೂಲಕ್ಕೆ ಲಂಬವಾಗಿದೆ. ಮಾಧ್ಯಮದಲ್ಲಿ ತೋರುವ ದೂಲದ ಪ್ರಕಾಶಮಯ ಪಥಕ್ಕೆ, ಈ ಹಿಂದೆ ಹೇಳಿದಂತೆ, ಟಿಂಡಾಲ್ ಶಂಕು ಎಂದು ಹೆಸರು.
ವಿಶ್ಲೇಷಣೆ
ಪತನ ದೂಲ ಒಂದು ಮಾಧ್ಯಮವನ್ನು ಹಾದುಹೋಗುತ್ತಿರುವಾಗ, ಆ ಮಾಧ್ಯಮಕ್ಕಿಂತ ಭಿನ್ನವಾದ ರಿಫ್ರೇಕ್ಷಣಾಂಕಗಳಿರುವ ಪ್ರಾಂತವನ್ನು ನಿರಂತರವಾಗಿ ಸಂಧಿಸುವುದು. ಈ ಪ್ರಾಂತಗಳೇ ನಿಲಂಬಿತ ಕಣಗಳು. ಆದ್ದರಿಂದ ಪತನದಂಡ ನಮನಗೊಂಡು (ಡಿಫ್ರ್ಯಾಕ್ಷನ್) ತೀವ್ರತೆಯನ್ನು ಕಳೆದುಕೊಳ್ಳುವುದು. ಈ ವಿನಷ್ಟತೀವ್ರತೆ ಮೂಲದೂಲದ ಪ್ರೇಷಿತ ಬಿಂದುವಿನಿಂದ ವಿವಿಧ ಕೋನಗಳಲ್ಲಿ ಕಾಣಬರುವುದು. ಚದರಿದ ಬೆಳಕಿನ ತೀವ್ರತೆ (ಇನ್‍ಟೆನ್ಸಿಟಿ) ಕಣದ ಗಾತ್ರ, ರಿಫ್ರೇಕ್ಷಣಾಂಕ ಮತ್ತು ಕೋನಗಳ ಮೇಲೆ ಸಂಕೀರ್ಣವಾಗಿ ಅವಲಂಬಿಸಿದೆ. 1899ರಲ್ಲಿ ರೇಲೇ ಎಂಬ ವಿಜ್ಞಾನಿ ಚದರಿಕೆಯನ್ನು ಕುರಿತು ಸೈದ್ಧಾಂತಿಕ ಸಂಶೋಧನೆ ನಡೆಸಿ, ಚಿಕ್ಕ ಸಮದೈಶಿಕ (ಐಸೊಟ್ರಾಪಿಕ್, ಅಂದರೆ ಎಲ್ಲ ದಿಶೆಗಳಲ್ಲೂ ಒಂದೇ ಗುಣಗಳಿರುವ) ಕಣಗಳಿಂದ ಚದರಿಸಲ್ಪಟ್ಟಿ ಬೆಳಕಿನ ತೀವ್ರತೆಯು ಉಪಯೋಗಿಸಿದ ಬೆಳಕಿನ ಅಲೆಯುದ್ದದ ನಾಲ್ಕನೆಯ ಘಾತಕ್ಕೆ ವ್ಯುತ್ಕ್ರಮಾನುಪಾತದಲ್ಲಿದೆ ಎಂದು ತೋರಿಸಿದ. ಆದ್ದರಿಂದ ನೀಲ ಬಣ್ಣದ ಬೆಳಕು ಕೆಲವು ಬಣ್ಣಕ್ಕಿಂತ ಹೆಚ್ಚಿನ ಮೊತ್ತದಲ್ಲಿ ಚದರಿಸಲ್ಪಡುವುದು. ಅಲ್ಲದೆ ನಿಲಂಬಿತ ಕಣಗಳ ಮೂಲಕ ಹಾದು ಬಂದ ಬೆಳಕು ಬಣ್ಣದ್ದಾಗಿದೆ. ಕಣಗಳ ಗಾತ್ರ ದೊಡ್ಡದಾದಂತೆ ಚದರಿಸಲ್ಪಟ್ಟ ಬೆಳಕಿನ ನೀಲಿ ಬಣ್ಣ ಅದೃಶ್ಯವಾಗಿ ಬಿಳಿಬಣ್ಣ ಕಾಣುವುದು. ಹೀಗೆ ಚದರಿಕೆಗೊಂಡ ಬೆಳಕನ್ನು, ಆ ಊಧ್ರ್ವವಾಗಿ ಧ್ರುವೀಕರಿಸಲ್ಪಟ್ಟ ಬೆಳಕನ್ನು ನಿರ್ಮೂಲಗೊಳಿಸುವಂತೆ ಹಿಡಿದ ನಿಕಾಲ್ ಅಶ್ರಗದ (ಪ್ರಿಸಮ್) ಮೂಲಕ ಹಾಯಿಸಿ ನೋಡಿದಾಗ ಹೆಚ್ಚಿನ ತೀವ್ರತೆಯಿಂದ ನೀಲಿ ವರ್ಣ ಕಾಣಬರುವುದು. ಇದಕ್ಕೆ ಶೇಷ ನೀಲಿ ಎಂದು ಹೆಸರು. ಇದರ ತೀವ್ರತೆ ಅಲೆಯುದ್ದದ ಎಂಟನೆಯ ಘಾತಕ್ಕೆ ವ್ಯುತ್ಕ್ರಮಾನುಪಾತದಲ್ಲಿದೆ. ಕಲಿಲ ಮಾಧ್ಯಮದಲ್ಲಿ ಟಿಂಡಾಲ್ ಶಂಕುವಿನ ಉಜ್ಜ್ವಲತೆ ಕಣ ಮತ್ತು ಮಾಧ್ಯಮಗಳ ರಿಫ್ರೇಕ್ಷಣಾಂಕಗಳ ಅಂತರವನ್ನು ನೇರವಾಗಿ ಅವಲಂಬಿಸಿದೆ. ಬಂಗಾರದ ಜಲೀಯ ದ್ರಾವಣದಲ್ಲಿ ರಿಫ್ರೇಕ್ಷಣಾಂಕದ ಅಂತರ ಬಲು ಹೆಚ್ಚಾಗಿರುವುದರಿಂದ ತೀವ್ರ ಟಿಂಡಾಲ್ ಶಂಕುವನ್ನು ವೀಕ್ಷಿಸಬಹುದು.
ಟೆಂಡಾಲ್ ಪರಿಣಾಮ ಮತ್ತು ಸ್ಫುರದೀಪ್ತಿ (ಫಾಸ್ಫರೆಸೆನ್ಸ್)
ಟೆಂಡಾಲ್ ಪರಿಣಾಮ ಸ್ಫುರದೀಪ್ತಿಗಿಂತ ಭಿನ್ನವಾಗಿದೆ. ಸ್ಫುರದೀಪ್ತಿಯಲ್ಲಿ ಚದರಿಕೆಗೊಂಡ ಬೆಳಕು ಧ್ರುವೀಕರಿಸಲ್ಪಟ್ಟಿರುವುದಿಲ್ಲ. ಅಲ್ಲದೆ ಯಾವೊಂದು ವಿಧದಲ್ಲೂ ಸ್ಫುರದೀಪ್ತಿಯ ಬೆಳಕು ಕಣಗಳ ಗಾತ್ರವನ್ನು ಅವಲಂಬಿಸಿರುವುದಿಲ್ಲ. ದೃಗ್ಗೋಚರ ಹ್ರಸ್ವ ಅಲೆಯುದ್ದವಿರುವ ಅಲೆಯನ್ನು ಪಡೆದು, ಅದನ್ನು ದೀರ್ಘ ಅಲೆಯುದ್ಧವಿರುವ ದೃಗ್ಗೋಚರ ಬೆಳಕಿನ ಅಲೆಯನ್ನಾಗಿ ಪರಿವರ್ತಿಸಬಲ್ಲ ವಸ್ತುಗಳು ದ್ರಾವಣದಲ್ಲಿ ಇರಬಹುದಾದ್ದರಿಂದ ಸ್ಫುರದೀಪ್ತಿ ಮಿಥ್ಯಾ ಟಿಂಡಾರ್ ಪರಿಣಾಮವನ್ನು ನೀಡಬಹುದು, ಅಷ್ಟೆ.
ಪ್ರಕೃತಿ ಮತ್ತು ಟಿಂಡಾಲ್ ಪರಿಣಾಮ
ಟಿಂಡಾಲ್ ಪರಿಣಾಮದಿಂದ ಹಲವಾರು ನೈಸರ್ಗಿಕ ವಿದ್ಯಮಾನಗಳು ಕಾಣಬರುವುವು. ವಾಯುವಂಡಲದಲ್ಲಿ ದೂಳು ಹಾಗೂ ಧೂಮಕಣಗಳು ಜಾಸ್ತಿ ಆದಾಗ ಟಿಂಡಾಲ್ ಪರಿಣಾಮದಿಂದ ಆಕಾಶದ ನೀಲವರ್ಣ ವರ್ಧನೆಗೊಳ್ಳುವುದು. ಅಲ್ಲದೆ ವಾಯುಮಂಡಲದ ಮೂಲಕ ಹೆಚ್ಚುದೂರ ಹಾಡು ಹೋಗುವ ಬೆಳಕಿನಿಂದ ನೀಲಿ ಮತ್ತು ನೇರಿಳೆ ಕಿರಣಗಳು ಟಿಂಡಾರ್ ಪರಿಣಾಮದಿಂದ ಕಿತ್ತು ತೆಗೆಯಲ್ಪಡುವುದರಿಂದ ಉಳಿದ ಬೆಳಕಿ ಕೆಂಪು ಅಥವಾ ಹಳದಿ ಬಣ್ಣದ್ದಾಗಿರುವುದು. ಈ ಕಾರಣದಿಂದಲೇ ಸುರ್ಯೋದಯ ಮತ್ತು ಸೂರ್ಯಾಸ್ತ ಕಾಲಗಳಲ್ಲಿ ಮೋಡಗಳು ವರ್ಣಮಯವಾಗಿ ತೋರುತ್ತವೆ. ಅಲ್ಲದೆ ಹಿಮಮಯ ಪರ್ವತಗಳು ಚೆಲುವಾದ ವರ್ಣಛಾಯೆಯನ್ನು ಪಡೆಯುತ್ತವೆ. ದೂರದ ಇಬ್ಬನಿ ಮತ್ತು ಕಾಡಿನ ಬೆಂಕಿಯ ಹೊಗೆಗಳ ನೀಲಿವರ್ಣಛಾಯೆ ಹೊಗೆಸೊಪ್ಪಿನ ಹೊಗೆಯ ನೀಲಿವರ್ಣ ಇವು ಟಿಂಡಾಲ್ ಪರಿಣಾಮಕ್ಕೆ ಇನ್ನೂ ಕೆಲವು ಉದಾಹರಣೆಗಳು.
ಉಪಯೋಗಗಳು
ಕಲಿಲ ಕಣಗಳಿಂದ ಪಡೆವ ಟಿಂಡಾಲ್ ಚದರಿಕೆ ಹಲವಾರು ಕ್ಷೇತ್ರಗಳಲ್ಲಿ ಉಪಯುಕ್ತವಾದ ಒಂದು ಮುಖ್ಯ ವಿಶ್ಲೇಷಕ ಸಾಧನ. ಊದಾಹರಣೆಗಾಗಿ ಕಣಗಳ ಗಾತ್ರ ಹಾಗೂ ಅಣುತೂಕಗಳನ್ನು ನಿರ್ಧರಿಸಲು ಟಿಂಡಾಲ್ ಪರಿಣಾಮ ಉಪಯುಕ್ತ. ಅಂತರನಾಕ್ಷತ್ರಿಕ ಧೂಳು ಅದರ ಮೂಲಕ ಸಾಗುವ ನಕ್ಷತ್ರ ಬೆಳಕನ್ನು ಚದರಿಸುವುದು ಹೀಗೆ. ಚದರಿಕೆಗೊಂಡ ಬೆಳಕಿನ ತೀವ್ರತೆ ಶೋಧಿಸಲು ಅಸಾಧ್ಯವಾದಷ್ಟು ಕಡಿಮೆ ಇದ್ದರೂ ಪ್ರೇಷಿತ ದೂಲವು ಧೂಳಿನ ಗುಣಗಳು, ಮತ್ತು ಬೆಳಕು ಹಾಸು ಬಂದ ಧೂಳಿನ ಪರಿಣಾಮಗಳ ಕುರಿತಾದ ಮಾಹಿತಿಯನ್ನು ನೀಡಬಲ್ಲದು.
ಅತಿಸೂಕ್ಷ್ಮದರ್ಶಕವು ಟಿಂಡಾಲ್ ಪರಿಣಾಮದ ತತ್ತ್ವದ ಮೇಲೆ ಕಾರ್ಯ ನಡೆಸುವ ಉಪಕರಣಗಳ ಪೈಕಿ ಒಂದು. ಇದರಲ್ಲಿ ಅತಿತೀವ್ರ ದೂಲವೊಂದನ್ನು ಕಲಿಲ ದ್ರಾವಣದೊಳಗೆ ನಾಭಿಸಲಾಗುವುದು. ದ್ರಾವಣದ ಈ ವಲಯವನ್ನು ತನ್ನ ಅಕ್ಷವು ಕಿರಣದೂಲಕ್ಕೆ ಲಂಬವಿರುವ ಸೂಕ್ಷ್ಮ ದರ್ಶಕದಿಂದ ವೀಕ್ಷಿಸಲಾಗುವುದು. ಕಣಗಳಿಗೆ ಮಾಧ್ಯಮಕ್ಕಿಂತ ಭಿನ್ನವಾದ ರಿಫ್ರೇಕ್ಷಣಾಂಕ ಇದ್ದರೆ ಅವು ಸೂಕ್ಷ್ಮದರ್ಶಕದ ವಿಘಟನಸಾಮಥ್ರ್ಯಕ್ಕಿಂತಲೂ ಚಿಕ್ಕವಾಗಿದ್ದರೂ ಬೆಳಕಿನ ಚುಕ್ಕಿಗಳಂತೆ ಕಾಣಲು ಸಾಧ್ಯ ಉಂಟು. ಬೆಳಕಿನ ಚುಕ್ಕಿಗಳಷ್ಟೆ ಕಾಣುವುದರಿಂದ ಕಣಗಳ ಆಕಾರವನ್ನು ಅತಿಸೂಕ್ಷ್ಮದರ್ಶಕದಿಂದ ನಿರ್ಧರಿಸಲು ಸಾಧ್ಯವಿಲ್ಲ. ಆದರೂ ಈ ಉಪಕರಣವನ್ನು ಬಳಸಿ ಕಣಗಳ ಚಲನೆಯನ್ನು ಅವಲೋಕಿಸಬಹುದು; ನಿರ್ದಿಷ್ಠ ಗಾತ್ರದಲ್ಲಿರುವ ಕಣಗಳನ್ನು ಗಣಿಸಬಹುದು; ಮತ್ತು ಕಣಗಳ ಸರಾಸರಿ ತೂಕವನ್ನೂ ನಿರ್ಧರಿಸಬಹುದು. ಆದ್ದರಿಂದಲೇ ಕಲಿಲ ರಸಾಯನ ವಿಜ್ಞಾನದ ಮುನ್ನಡೆಯಲ್ಲಿ ಅತಿಸೂಕ್ಷ್ಮ ದರ್ಶಕದ ಪಾತ್ರ ಅತಿ ಹಿರಿದು. ನೆಫೆಲೋಮಾಪಕ ಮತ್ತು ಟಿಂಡಾಲ್ ಮಾಪಕ ಎಂಬುವು ಟಿಂಡಾಲ್ ಪರಿಣಾಮದ ಮೇಲೆ ಕಾರ್ಯನಿರ್ವಹಿಸುವ ಇನ್ನೆರಡು ಉಪಕರಣಗಳು. ಅಲ್ಪಪ್ರಮಾಣದಲ್ಲಿ ನಿಲಂಬಿತವಾಗಿರುವ ದ್ರವ್ಯದ ನಿರ್ಧರಣೆಯನ್ನು ಕುರಿತ ಪರಿಮಾಣಾತ್ಮಕ ವಿಶ್ಲೇಷಣೆಯಲ್ಲಿ ನೆಫೆಲೋಮಾಪಕದ ಬಳಕೆ ಉಂಟು. ವಿಷವಸ್ತುಗಳ ಮತ್ತು ಹೊಗೆಯ ತೀವ್ರತೆ ಮತ್ತು ಕಾಲಕಾಲಕ್ಕೆ ಅವುಗಳ ಸಾಂದ್ರತೆಯಲ್ಲಿ ಆಗುವ ಬದಲಾವಣೆಗಳನ್ನು ಅಳೆಯಲು ಟಿಂಡಾಲ್ ಮಾಪಕದ ಬಳಕೆ ಉಂಟು.
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡ್ರಾಮಾ (ಚಲನಚಿತ್ರ)
ಡ್ರಾಮಾವು ಯೋಗರಾಜ್ ಮೂವೀಸ್ ಮತ್ತು ಜಯಣ್ಣ ಕಂಬೈನ್ಸ್ ಬ್ಯಾನರ್ ಅಡಿಯಲ್ಲಿ ಯೋಗರಾಜ್ ಭಟ್ ಬರೆದು, ನಿರ್ದೇಶಿಸಿದ ಮತ್ತು ಸಹ-ನಿರ್ಮಾಣ ಮಾಡಿರುವ 2012 ರ ಕನ್ನಡ ರೋಮ್ಯಾಂಟಿಕ್ ಹಾಸ್ಯ ಥ್ರಿಲ್ಲರ್ ಆಗಿದೆ. ಇದರಲ್ಲಿ ಯಶ್, ರಾಧಿಕಾ ಪಂಡಿತ್, ಸತೀಶ್ ನೀನಾಸಂ ಮತ್ತು ಸಿಂಧು ಲೋಕನಾಥ್ ಪ್ರಮುಖ ಪಾತ್ರಗಳಲ್ಲಿ ನಟಿಸಿದ್ದು ಹಿರಿಯ ನಟ ಅಂಬರೀಶ್ ಅವರು ವಿಸ್ತೃತ ಅತಿಥಿ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದಾರೆ.
ಚಿತ್ರಕ್ಕೆ ಸಂಗೀತವನ್ನು ವಿ. ಹರಿಕೃಷ್ಣ ಅವರು ಸಂಯೋಜಿಸಿದ್ದಾರೆ ಹಾಡುಗಳಿಗೆ ಸಾಹಿತ್ಯವನ್ನು ಜಯಂತ್ ಕಾಯ್ಕಿಣಿ ಮತ್ತು ಯೋಗರಾಜ್ ಭಟ್   ಬರೆದಿದ್ದಾರೆ. ಈ ಹಿಂದೆ ಮುಂಗಾರು ಮಳೆ ಎಂಬ ಬೃಹತ್ ಯಶಸ್ವಿ ಚಿತ್ರದಲ್ಲಿ ಭಟ್ ಅವರೊಂದಿಗೆ ಕೆಲಸ ಮಾಡಿದ್ದ ಕೃಷ್ಣ ಅವರನ್ನು ಚಿತ್ರಕ್ಕೆ ಛಾಯಾಗ್ರಾಹಕರಾಗಿ ನೇಮಿಸಲಾಯಿತು.
ಧ್ವನಿಮುದ್ರಿಕೆ
ಚಿತ್ರದ ಸಂಗೀತವನ್ನು ವಿ ಹರಿಕೃಷ್ಣ ಸಂಯೋಜಿಸಿದ್ದಾರೆ. ಆಡಿಯೋ ಆಲ್ಬಂ ಸೆಪ್ಟೆಂಬರ್, 2012 ರ ಕೊನೆಯಲ್ಲಿ ಬಿಡುಗಡೆಯಾಯಿತು ಮತ್ತು ಉತ್ತಮ ಪ್ರತಿಕ್ರಿಯೆಯನ್ನು ಪಡೆಯಿತು. "ತುಂಡ್ ಹೈಕ್ಳ ಸಹವಾಸ" ದೊಡ್ಡ ಹಿಟ್ ಆಯಿತು.
ಬಾಕ್ಸ್ ಆಫೀಸ್
ಬಿಡುಗಡೆಯಾದ ಮೇಲೆ ಚಿತ್ರಕ್ಕೆ ಒಳ್ಳೆಯ ಓಪನಿಂಗ್ ಸಿಕ್ಕಿತು. ಚಿತ್ರವು 100 ದಿನಗಳ ಓಟವನ್ನು ಪೂರ್ಣಗೊಳಿಸುವ ಮೂಲಕ 2012 ರ ಅತಿ ಹೆಚ್ಚು ಗಳಿಕೆ ಮಾಡಿದ ಚಿತ್ರಗಳಲ್ಲಿ ಒಂದಾಯಿತು ಮತ್ತು ಅದರ  4 ಕೋಟಿ ರೂಪಾಯಿಗಳ ಬಜೆಟ್‌ಗೆ ಎದುರು  20 ಕೋಟಿ ರೂಪಾಯಿ ಗಳಿಸಿತು ಮತ್ತು ಬ್ಲಾಕ್‌ಬಸ್ಟರ್ ಎಂದು ಘೋಷಿಸಲಾಯಿತು.
ಸಾಗರೋತ್ತರ ಬಿಡುಗಡೆ
ಚಿತ್ರವು USA ನಲ್ಲಿ ಪ್ರಥಮ ಪ್ರದರ್ಶನಗೊಂಡಿತು. ಯುಎಇಯಲ್ಲೂ ಚಿತ್ರದ ಪ್ರಥಮ ಪ್ರದರ್ಶನ ನಡೆಯಿತು. ಜರ್ಮನಿಯಲ್ಲೂ ಚಿತ್ರವು ಪ್ರದರ್ಶನಗೊಂಡಿತು.
ಬಾಹ್ಯ ಕೊಂಡಿಗಳು
ವರ್ಗ:ಕನ್ನಡ ಚಲನಚಿತ್ರಗಳು ವರ್ಗ:ವರ್ಷ-೨೦೧೨ ಕನ್ನಡಚಿತ್ರಗಳು
ಹಾತು ಶಿಖರ
thumb|ಹಾತು ಶಿಖರ, ನಾರ್ಕಂಡಾದಿಂದ ಕಂಡಾಗ
ಹಾತು ಶಿಖರವು ಭಾರತದ ಹಿಮಾಚಲ ಪ್ರದೇಶ ರಾಜ್ಯದ ಶಿಮ್ಲಾ ಜಿಲ್ಲೆಯಲ್ಲಿ ಸಮುದ್ರ ಮಟ್ಟಕ್ಕಿಂತ 3400 ಮೀ ಎತ್ತರದಲ್ಲಿದೆ. ಶಿಖರವು ಕೋನಿಫರ್, ಓಕ್‍ಗಳು ಮತ್ತು ಮೇಪಲ್‌ಗಳ ದಟ್ಟವಾದ ಕಾಡಿನಿಂದ ಆವೃತವಾಗಿದೆ.
ಆಕರ್ಷಣೆಗಳು
thumb| ಹಾತು ದೇವಾಲಯ
ಶಿಖರದ ಮೇಲ್ಭಾಗದಲ್ಲಿ ಹಾತು ದೇವಸ್ಥಾನ ಎಂಬ ಸಣ್ಣ ಮರದ ದೇವಾಲಯವಿದೆ. ಸ್ಥಳೀಯ ನಂಬಿಕೆಯ ಪ್ರಕಾರ ಪ್ರಸಿದ್ಧ ಹಾತು ಮಾತಾ ದೇವಾಲಯವು ತಾಯಿ ಕಾಳಿಯ ದೇವಾಲಯವಾಗಿದೆ. ಇಲ್ಲಿ ಪೂಜೆಸಲ್ಲಿಸಲು ಜನರು ಜ್ಯೇಷ್ಠದ ಮೊದಲ ಭಾನುವಾರದಂದು ಹೆಚ್ಚಿನ ಸಂಖ್ಯೆಯಲ್ಲಿ ಬರುತ್ತಾರೆ. ದೇವಾಲಯದ ಹತ್ತಿರದಲ್ಲಿ ಪ್ರಾಚೀನ ಒಲೆಯಂತಹ ಬಂಡೆಗಳ ರಚನೆ ಇದೆ. ಇದನ್ನು ಪಾಂಡವ ಸೋದರರು ಅಜ್ಞಾತ ವಾಸದ ಅವಧಿಯಲ್ಲಿ ತಮ್ಮ ಆಹಾರವನ್ನು ಬೇಯಿಸಿಕೊಳ್ಳಲು ಬಳಸಿದರು ಎಂದು ಸ್ಥಳೀಯರು ನಂಬುತ್ತಾರೆ.
ಟೂರಿಸ್ಟ್ ಹೌಸ್
ಒಂದು ಸಣ್ಣ ರಚನೆಯನ್ನು ರಚಿಸಲಾಗಿದೆ. ಇದನ್ನು ನಾಗರಿಕ ಅಧಿಕಾರಿಗಳು ವಿರಳವಾಗಿ ಬಳಸುತ್ತಾರೆ.
ಚಿತ್ರವತ್ತಾದ ನೋಟಗಳು
ಹಾತು ಶಿಖರಕ್ಕೆ ಕರೆದೊಯ್ಯುವ ಕಡಿದಾದ ರಸ್ತೆಯಲ್ಲಿ ಶಿವಾಲಿಕ್ ಬೆಟ್ಟಗಳ ಚಿತ್ರವತ್ತಾದ ಸೌಂದರ್ಯವನ್ನು ಆನಂದಿಸಬಹುದು. thumb| ಈ ಚಿತ್ರವು ಹಾತು ಶಿಖರದ ನೆರೆಯ ಶಿಖರಗಳನ್ನು ಚಿತ್ರಿಸುತ್ತದೆ.
ಸಸ್ಯಸಂಪತ್ತು
ಶಿಖರ ಮತ್ತು ಸುತ್ತಮುತ್ತಲಿನ ಪ್ರದೇಶವು ಕೋನಿಫರ್, ಓಕ್, ಮೇಪಲ್, ಪಾಪ್ಯುಲಸ್, ಎಸ್ಕ್ಯೂಲಸ್, ಕೋರಿಲಸ್, ಹಾಲಿ ಜಾತಿಗಳನ್ನು ಒಳಗೊಂಡಿರುವ ದೊಡ್ಡ ಸಮಶೀತೋಷ್ಣ ಅರಣ್ಯದ ಪ್ರಾಬಲ್ಯ ಹೊಂದಿದೆ.
ಉಲ್ಲೇಖಗಳು
ವರ್ಗ:ಹಿಮಾಚಲ ಪ್ರದೇಶ ವರ್ಗ:ಪರ್ವತಗಳು
ಶೀಷ್ ಮಹಲ್, ಸಂಗ್ರೂರ್
ಇದು ನಗರ ಕೇಂದ್ರದಿಂದ 22 ಕಿ.ಮೀ ಗಳ ದೂರದಲ್ಲಿದ್ದು ಸಂಗ್ರೂರ್ ನ ಪ್ರಮುಖ ಸ್ಥಳಗಳಲ್ಲಿ ಗುರುತಿಸಿಕೊಂಡಿದೆ. ಹೆಸರೇ ಹೇಳುವಂತೆ ಇಲ್ಲಿನ ಮಹಲ್ ಸುಂದರವಾದ ಮತ್ತು ಆಕರ್ಷಕವಾದ ಗಾಜಿನ ಆವರಣವನ್ನು ಹೊಂದಿದೆ ಹಾಗೂ ಇದಕ್ಕಾಗಿಯೇ ‘ಗಾಜಿನ ಅರಮನೆ’ ಎಂದು ಕರೆಯಿಸಿಕೊಳ್ಳುತ್ತದೆ. ಸುಂದರವಾದ ಉದ್ಯಾನಗಳು, ಛಾವಣಿ, ನೀರಿನ ಚಿಲುಮೆಗಳು ಹಾಗೂ ಒಂದು ಕೃತಕವಾದ ಸರೋವರ ಈ ಅರಮನೆಯನ್ನು ನೋಡಲು ಮತ್ತಷ್ಟು ಆಕರ್ಷಕವನ್ನಾಗಿಸಿವೆ. ಈ ಮಹಲ್ ಅನ್ನು ಮಹಾರಾಜ ನಾರಿಂದರ್ ಸಿಂಗ್ 1845 ರಲ್ಲಿ ಕಟ್ಟಿಸಿದನು ಹಾಗೂ ನಂತರದಲ್ಲಿ ಮಲೆರ್ ಕೋಟ್ಲಾ ದ ನವಾಬನಾಗಿ ಅಧಿಕಾರ ಮುಂದುವರೆಸಿದ್ದನು.
ಈ ಅರಮನೆಗೆ ಪ್ರವಾಸಿಗರು ಬೆಳಗ್ಗಿನಿಂದ ಸಂಜೆಯ ತನಕ ಭೇಟಿ ನೀಡಬಹುದಾಗಿದೆ. ಇಲ್ಲಿ ಯಾವುದೇ ಶುಲ್ಕ ಇಲ್ಲದಿರುವು ವಿಶೇಷವಾಗಿದೆ. ನಗರಕೇಂದ್ರದಿಂದ ಇಲ್ಲಿಗೆ ಬರುವ ರಸ್ತೆಯು ಅತ್ಯುತ್ತಮ ಸ್ಥಿತಿಯಲ್ಲಿರುವುದರಿಂದ ಪ್ರವಾಸಿಗಳು ಯಾವುದೇ ಕ್ಯಾಬ್ ಅಥವಾ ಬಸ್ಸನ್ನೇರಿ ಕೇವಲ 25 ನಿಮಿಷಗಳ ಸಮಯದಲ್ಲಿ ಇಲ್ಲಿಗೆ ಬಂದು ತಲುಪಬಹುದಾಗಿದೆ.
ಉಲ್ಲೇಖಗಳು
ವರ್ಗ:ವಾಸ್ತು ಶಿಲ್ಪ ವರ್ಗ:ಪ್ರವಾಸಿ ತಾಣಗಳು
ಭವಾನಿ
ಭವಾನಿ ದಕ್ಷಿಣ ಭಾರತದ ಜನಪ್ರಿಯ ಚಲನಚಿತ್ರ ನಟಿ. ೧೯೭೦ರ ದಶಕದಲ್ಲಿ ಮಲಯಾಳಂ, ಕನ್ನಡ, ತಮಿಳು ಮತ್ತು ತೆಲುಗು ಭಾಷೆಯ ಸುಮಾರು ೭೫ ಚಿತ್ರಗಳಲ್ಲಿ ಇವರು ನಟಿಸಿದ್ದಾರೆ. ಕನ್ನಡದ ಬೂತಯ್ಯನ ಮಗ ಅಯ್ಯು(೧೯೭೪) ಮತ್ತು ಮಾಂಗಲ್ಯ ಬಂಧನ(೧೯೭೬) ಚಿತ್ರಗಳಲ್ಲಿನ ಗಮನಾರ್ಹ ಅಭಿನಯದಿಂದ ಚಿತ್ರರಸಿಕರ ಮನರಂಜಿಸಿರುವ ಭವಾನಿ ಮಲಯಾಳಂನ ಲೀಸಾ (೧೯೭೮), ಅನುಪಲ್ಲವಿ (೧೯೭೯) ಮತ್ತು ಸರಸ್ವತೀಯಾಮಂ(೧೯೮೦) ಚಿತ್ರಗಳಲ್ಲಿನ ಅಭಿನಯದಿಂದ ಗುರುತಿಸಿಕೊಂಡಿದ್ದಾರೆ.
ವೃತ್ತಿಜೀವನ
ಸಿದ್ದಲಿಂಗಯ್ಯ ನಿರ್ದೇಶನದ ಬೂತಯ್ಯನ ಮಗ ಅಯ್ಯು ಭವಾನಿ ಅಭಿನಯದ ಮೊದಲ ಚಿತ್ರ. ಜನಪ್ರಿಯ ನಟ ವಿಷ್ಣುವರ್ಧನ್ ಅವರಿಗೆ ನಾಯಕಿಯಾಗಿ ಶ್ಲಾಘನೀಯ ಅಭಿನಯ ನೀಡಿದ ಭವಾನಿ ಈ ಚಿತ್ರದಲ್ಲಿ ತಮ್ಮ ಅಜ್ಜಿ ಋಷ್ಯೇಂದ್ರಮಣಿ ಅವರೊಂದಿಗೆ ಬೆಳ್ಳಿತೆರೆಯನ್ನು ಹಂಚಿಕೊಂಡಿದ್ದರು. ಗಂಭೀರ ಕಥಾವಸ್ತುವನ್ನು ಹೊಂದಿದ್ದರೂ ಗಲ್ಲಾಪೆಟ್ಟಿಗೆಯಲ್ಲಿ ಭಾರಿ ಯಶಸ್ಸು ಗಳಿಸಿದ ಈ ಚಿತ್ರ ಭಾರತದ ಇತರ ಭಾಷೆಗಳಾದ ಹಿಂದಿ, ತಮಿಳು, ತೆಲುಗು ಮತ್ತು ಮಲಯಾಳಂಗಳಲ್ಲಿಯೂ ಪುನರ್ನಿರ್ಮಾಣಗೊಂಡಿತು. ಬೂತಯ್ಯನ ಮಗ ಅಯ್ಯು ಚಿತ್ರದ ಮುಖ್ಯ ಭೂಮಿಕೆಯಲ್ಲಿ ಅಭಿನಯಿಸಿದ್ದ ವಿಷ್ಣುವರ್ಧನ್ ಮತ್ತು ಭವಾನಿ ಜೋಡಿ ಕನ್ನಡ ಚಿತ್ರರಸಿಕರಿಗೆ ಮೋಡಿ ಮಾಡಿತ್ತು. ಆ ನಂತರದಲ್ಲಿ ಭವಾನಿ ನಟ ವಿಷ್ಣುವರ್ಧನ್ ಅವರೊಂದಿಗೆ ಕಳ್ಳ ಕುಳ್ಳ(೧೯೭೫), ಒಂದೇ ರೂಪ ಎರಡು ಗುಣ(೧೯೭೫), ನಾಗಕನ್ಯೆ(೧೯೭೫) ಮತ್ತು ಶನಿಪ್ರಭಾವ(೧೯೭೭) ಮುಂತಾದ ಯಶಸ್ವಿ ಚಿತ್ರಗಳಲ್ಲಿ ನಾಯಕಿಯಾಗಿ ಅಭಿನಯಿಸಿ ಗಮನ ಸೆಳೆದರು. ಮಾಂಗಲ್ಯ ಬಂಧನ ಚಿತ್ರದಲ್ಲಿ ಸ್ಮರಣೀಯ ಅಭಿನಯ ನೀಡಿದ ಭವಾನಿ ಸಹೋದರರ ಸವಾಲ್(೧೯೭೭) ಎಂಬ ಯಶಸ್ವಿ ಚಿತ್ರದಲ್ಲಿ ರಜನೀಕಾಂತ್ ಅವರಿಗೆ ನಾಯಕಿಯಾಗಿ ಅಭಿನಯಿಸಿದ್ದಾರೆ.
ಎಂ.ಜಿ.ಆರ್. ಅಭಿನಯದ ಉಳೈಕ್ಕುಮ್ ಕಾರಂಗಳ್(೧೯೭೮) ಚಿತ್ರದಲ್ಲಿ ಮುಖ್ಯ ಪಾತ್ರವೊಂದರಲ್ಲಿ ಕಾಣಿಸಿಕೊಂಡು ಉತ್ತಮ ನಟನಾ ಮತ್ತು ನಾಟ್ಯ ಕೌಶಲ್ಯ ತೋರಿಸಿದ್ದಾರೆ. ಸಿ.ವಿ.ಶ್ರೀಧರ್ ನಿರ್ದೇಶನದ ಸೀತಾ ಗೀತಾ ದಾಟಿತೆ(೧೯೭೭) ಮತ್ತು ಎನ್.ಟಿ.ಆರ್ ನಿರ್ದೇಶನದ ಶ್ರೀಮದ್ ವಿರಾಟ್ ಪರ್ವಂ(೧೯೭೯) ಭವಾನಿ ಅಭಿನಯದ ಪ್ರಮುಖ ತೆಲುಗು ಚಿತ್ರಗಳು.
ಜನಪ್ರಿಯ ಮಲಯಾಳಂ ನಿರ್ದೇಶಕ ಶಶಿಕುಮಾರ್ ಅವರ ನಿನಕ್ಕು ‍ಞಾನುಮ್ ಎನಿಕ್ಕು ನೀಯುಮ್(೧೯೭೮) ಚಿತ್ರದ ಮೂಲಕ ಮಲಯಾಳಂ ಚಿತ್ರರಂಗ ಪ್ರವೇಶಿಸಿದ ಭವಾನಿ ೧೯೭೦ರ ದಶಕದ ಕೊನೆಯಲ್ಲಿ ಮಲಯಾಳಂನ ಅತ್ತ್ಯುತ್ತಮ ಸಂಗೀತಮಯ ಭಯಾನಕ ಚಿತ್ರಗಳಲ್ಲಿ ಒಂದು ಎಂದು ಗುರುತಿಸಲ್ಪಡುವ ಲೀಸಾ ಸೇರಿದಂತೆ ಅನೇಕ ಯಶಸ್ವಿ ಚಿತ್ರಗಳಲ್ಲಿ ನಾಯಕಿಯಾಗಿ ಅಭಿನಯಿಸಿದ್ದಾರೆ. ಮಲಯಾಳಂನ ಮೇರುನಟ ಪ್ರೇಮ್ ನಜೀರ್ ಅವರೊಂದಿಗೆ ನಾಯಕಿಯಾಗಿ ಅಭಿನಯಿಸಿದ ಲೀಸಾ ಚಿತ್ರದಲ್ಲಿ ಭೂತದ ಪಾತ್ರದಲ್ಲಿ ಸ್ಮರಣೀಯ ಅಭಿನಯ ನೀಡಿ ಅಪಾರ ಜನಪ್ರಿಯತೆ ಗಳಿಸಿದ್ದಾರೆ. ಪ್ರೇಮ್ ನಜೀರ್ ಮತ್ತು ಎಂ.ಜಿ.ಸೋಮನ್ ಅವರೊಂದಿಗೆ ಅಭಿನಯಿಸಿದ ತ್ರಿಕೋನ ಪ್ರೇಮ ಕಥೆಯುಳ್ಳ ಕಲ್ಪವೃಕ್ಷಂ(೧೯೭೮), ರವಿಕುಮಾರ್ ಅವರೊಂದಿಗೆ ಅನುಪಲ್ಲವಿ(೧೯೭೮) ಮತ್ತು ನೀಲ ತಾಮರಂ(೧೯೭೯) ಹಾಗೂ ಎಂ.ಜಿ.ಸೋಮನ್ ಅವರೊಂದಿಗೆ ಸರಸ್ವತೀಯಾಮಂ(೧೯೮೦) ಚಿತ್ರಗಳಲ್ಲಿ ಪ್ರೌಢ ಅಭಿನಯ ನೀಡಿದ್ದಾರೆ. ಜನಪ್ರಿಯ ಮಲಯಾಳಂ ನಿರ್ದೇಶಕ ಬೇಬಿ ಅವರ ಲೀಸಾ, ಸ್ತ್ರೀ ಒರು ದುಃಖಂ, ಅನುಪಲ್ಲವಿ ಮತ್ತು ಸರ್ಪಂಗಳಂತಹ ಯಶಸ್ವಿ ಚಿತ್ರಗಳಲ್ಲಿ ಅಭಿನಯಿಸಿದ ಭವಾನಿ ಅವರು ನಾಯಕಿಯಾಗಿ ಅಭಿನಯಿಸಿದ ಕೊನೆಯ ಚಿತ್ರ ಬೇಬಿ ಅವರ ನಿರ್ದೇಶನದ ಪಂಬರಂ(೧೯೭೯).
ನರೇಂದ್ರನ್ ಮಗನ್ ಜಯಕಾಂತನ್ ವಕ(೨೦೦೧) ಚಿತ್ರದ ಮೂಲಕ ಚಿತ್ರರಂಗಕ್ಕೆ ವಾಪಸ್ಸಾಗಿರುವ ಭವಾನಿ ತಾಂಡವಂ(೨೦೦೨), ಬಾಲೇಟ್ಟನ್(೨೦೦೩) ಮುಂತಾದ ಚಿತ್ರಗಳಲ್ಲಿ ಪೋಷಕ ಪಾತ್ರಗಳಲ್ಲಿ ಗಮನಾರ್ಹವಾಗಿ ಅಭಿನಯಿಸಿದ್ದಾರೆ. ಕಿರುತೆರೆಯನ್ನೂ ಪ್ರವೇಶಿಸಿರುವ ಭವಾನಿ ಮಳವಿಲ್ ಮನೋರಮಾ ವಾಹಿನಿಯ ಭಾಗ್ಯದೇವತಾ ಎಂಬ ತಮಿಳು ಧಾರಾವಾಹಿಯಲ್ಲಿ ಅಭಿನಯಿಸಿದ್ದಾರೆ.
ದಕ್ಷಿಣ ಭಾರತದ ಜನಪ್ರಿಯ ನಟರಾದ ಎಂ.ಜಿ.ಆರ್, ಶಿವಾಜಿ ಗಣೇಶನ್, ಪ್ರೇಮ್ ನಜೀರ್, ಎನ್.ಟಿ.ಆರ್, ಜೈಶಂಕರ್, ಮುತ್ತುರಾಮನ್, ವಿಷ್ಣುವರ್ಧನ್, ಶ್ರೀನಾಥ್, ರಜನೀಕಾಂತ್, ಚಂದ್ರಮೋಹನ್, ಜಯನ್, ಎಂ.ಜಿ.ಸೋಮನ್, ಸುಕುಮಾರನ್ ಮತ್ತು ರವಿಕುಮಾರ್ ಮುಂತಾದವರೊಂದಿಗೆ ಅಭಿನಯಿಸಿದ್ದಾರೆ. ಸಿ.ವಿ.ಶ್ರೀಧರ್, ಸಿದ್ದಲಿಂಗಯ್ಯ, ಶಶಿಕುಮಾರ್ ಮುಂತಾದ ಸೃಜನಶೀಲ ನಿರ್ದೇಶಕರೊಂದಿಗೆ ಕೆಲಸ ಮಾಡಿದ್ದಾರೆ.
ಉಲ್ಲೇಖಗಳು
ವರ್ಗ: ಚಲನಚಿತ್ರ ನಟಿಯರು ವರ್ಗ:ಕನ್ನಡ ಚಲನಚಿತ್ರ ನಟಿಯರು ವರ್ಗ:ತೆಲುಗು ಚಲನಚಿತ್ರ ನಟಿಯರು ವರ್ಗ:ತಮಿಳು ಚಲನಚಿತ್ರ ನಟಿಯರು ವರ್ಗ:ನಟಿಯರು ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಮದಿಯಾ ಭಾಷೆ
ಮದಿಯಾ ಭಾಷೆ ದ್ರಾವಿಡ ಭಾಷೆಗಳಗುಂಪಿಗೆ ಸೇರಿದ ಒಂದು ಭಾಷೆ. ಇದು ಗೊಂದಿಭಾಷೆಯ ಉಪ ಭಾಷೆಯಾಗಿ ಪರಿಗಣಿತವಾಗಿದ್ದರೂ ಗೊಂದಿ ಭಾಷೆಯ ಇತರ ಪ್ರಬೇಧಗಳಿಗಿಂತ ಪ್ರತ್ಯೇಕವಾಗಿದ್ದು ಸ್ವತಂತ್ರ ಭಾಷೆಯಾಗಿ ಗುರುತಿಸಲ್ಪಟ್ಟಿದೆ
ಉಲ್ಲೇಖಗಳು
ವರ್ಗ:ದ್ರಾವಿಡ ಭಾಷೆಗಳು ವರ್ಗ:ಭಾಷೆಗಳು
ಗುರುದ್ವಾರಾ ನಾನಕ್ ಜೀರಾ ಸಾಹಿಬ್, ಸಂಗ್ರೂರ್
ಕಾಂಝಲಾ ಗ್ರಾಮದಲ್ಲಿರುವ ಗುರುದ್ವಾರಾ ನಾನಕ್ ಝೀರಾ ಸಾಹಿಬ್ ಶ್ರೀ ಗುರು ನಾನಕ್ ದೇವ್ ಜೀ, ಶ್ರೀ ಗುರು ಹರ್ಗೋಬಿಂದ್ ಸಾಹಿಬ್ ಜೀ ಮತ್ತು ಗುರು ತೇಗ್ ಬಹದ್ದೂರ್ ಜೀ ಯವರ ಆಗಮನದಿಂದ ಪವಿತ್ರವಾದ ಸ್ಥಳವಾಗಿದ್ದು ಸಂಗ್ರೂರ್ ನಿಂದ 18 ಕಿ.ಮೀ ದೂರದಲ್ಲಿದೆ. ಗುರು ನಾನಕ್ ದೇವ್ ಜೀ ತಮ್ಮ ಮೊದಲ ಪ್ರವಚನ ಪ್ರವಾಸ (ಉದಾಸಿ) ಯ ವೇಳೆಯಲ್ಲಿ ಇಲ್ಲಿಗೆ ಬಂದು ನೆಲೆಸಿದ್ದು ಇಲ್ಲಿನ ಗುರುಗಳಿಗೆ ಹಾಗೂ ಜನರಿಗೆ ಬದುಕಿನ ಸರಿಯಾದ ದಾರಿಯನ್ನು ತೋರಿಸಿದ್ದರು. ಇಲ್ಲಿಯ ಒಬ್ಬ ಮಹಿಳೆ ಗುರು ತೇಗ್ ಬಹದ್ದೂರ್ ಜೀ ಅವರಿಗೆ ಹಾಲನ್ನು ನೀಡಿ ಇಲ್ಲಿನ ಗ್ರಾಮದ ಕುಷ್ಟರೋಗವನ್ನು ಶಾಶ್ವತವಾಗಿ ಹೋಗಲಾಡಿಸಬೇಕೆಂದು ಮನವಿ ಮಾಡಿದ್ದಳು. ಗುರು ಜೀ ಯವರ ಆಶೀರ್ವಾದದಿಂದ ಅಂದಿನಿಂದ ಈ ಗ್ರಾಮದಲ್ಲಿ ಕುಷ್ಟರೋಗ ಕಾಣದಾಯಿತು.
ಉಲ್ಲೇಖಗಳು
ವರ್ಗ:ಸಿಖ್ ಧರ್ಮ
ಕಮೆಲಿಯ
ಕಮೆಲಿಯ : ತಿಯೇಸೀ ಕುಟುಂಬಕ್ಕೆ ಸೇರಿದ ಹಲವಾರು ಪ್ರಭೇದಗಳನ್ನೊಳಗೊಂಡ ಅಲಂಕಾರ ಸಸ್ಯ ಜಾತಿ. ಇದರಲ್ಲಿ ಸು. 45 ಪ್ರಭೇದಗಳಿವೆ. ಎಲ್ಲವೂ ನಿತ್ಯ ಹರಿದ್ವರ್ಣದ ಪೊದೆಗಳು ಮತ್ತು ಮರಗಳು. ಏಷ್ಯದ ಉಷ್ಣ ವಲಯಗಳಲ್ಲಿ ಇವು ಹೇರಳ. ಮುಖ್ಯವಾದ ಪ್ರಭೇದಗಳು 4-ಕ.ಜಪಾನಿಕ, ಕ.ಕಾಡೇಟ, ಕ.ಡ್ರುಪಿಫೆರ ಮತ್ತು ಕ.ಸೈನೆನ್ಸಿಸ್. ಕ.ಜಪಾನಿಕ ಉದ್ಯಾನ ಪ್ರಾಮುಖ್ಯ ಪಡೆದಿರುವ ಪೊದೆ ಸಸ್ಯ. ಕೆಲವೊಮ್ಮೆ ಮರದಂತೆ ಬೆಳೆಯುವುದು ಉಂಟು. ಸಾಮಾನ್ಯವಾಗಿ ಬೆಟ್ಟಗುಡ್ಡ ಪ್ರದೇಶಗಳಲ್ಲಿ ಚೆನ್ನಾಗಿ ಬೆಳೆಯುವ ಇದನ್ನು ಅಲಂಕಾರಕ್ಕಾಗಿ ಉದ್ಯಾನಗಳಲ್ಲಿ ಬೆಳೆಸುತ್ತಾರೆ. ಇದರಲ್ಲಿ ನುಣುಪಾದ, ಹೊಳೆಯುವ ಎಲೆಗಳಿವೆ. ಪರ್ಯಾಯವಾಗಿ ಜೋಡಣೆಗೊಂಡಿರುವ ಇವು ಅಂಡಾಕಾರವಾಗಿವೆ. ಇವುಗಳ ಅಂಚು ಗರಗಸದ ಹಲ್ಲಿನಂತೆ. ಹೂಗಳು ಒಂಟಿ ಪುಷ್ಪಗಳು; ಎಲೆಗಳ ಕಂಕುಳಲ್ಲೋ ರೆಂಬೆಗಳ ತುದಿಯಲ್ಲೋ ಅರಳುತ್ತವೆ. ಅವುಗಳ ಬಣ್ಣ ಬಿಳಿ, ಕೆಂಪು, ಗುಲಾಬಿ, ಪಾಟಲ-ಹೀಗೆ ವಿವಿಧ ಬಗೆಯದು. ಪುಷ್ಪಪತ್ರಗಳು, ದಳಗಳು ಐದೈದು ಇದೆ. ಕೇಸರಗಳು ಅನೇಕ. ಅಂಡಾಶಯ ಮೂರು-ಐದು ಕೋಣೆಗಳುಳ್ಳದ್ದು. ಫಲ ಒಡೆಯುವ ಸಂಪುಟಮಾದರಿಯದು. ಕಮೇಲಿಯ ಜಪಾನಿಕದಲ್ಲಿ ಹಲವಾರು ತಳಿಗಳಿವೆ. ಇವುಗಳಲ್ಲಿ ಅಬಿ ವೈಲ್ಡ್‌ರ್, ಲೂಸಿಡ, ಡೌನಿಂಗ್, ಪ್ರೆಸಿಡೆಂಟ್ ಕ್ಲಾರ್ಕ್ ಮುಂತಾದುವು ಮುಖ್ಯವಾದುವು. ಇದನ್ನು ಸಾಮಾನ್ಯವಾಗಿ ಬೀಜತುಂಡು ಹಾಗೂ ಲೇಯರುಗಳ ಮುಖಾಂತರ ವೃದ್ಧಿ ಮಾಡುತ್ತಾರೆ. ಇನ್ನೆರಡು ಪ್ರಭೇದಗಳಾದ ಕ.ಡ್ರೂಪಿಫೆರ ಮತ್ತು ಕ.ಕಾಡೇಟಾಗಳನ್ನು ಕೆಲಮಟ್ಟಿಗೆ ಉದ್ಯಾನಗಳಲ್ಲಿ ಬೆಳೆಸುತ್ತಾರೆ. ಕ.ಸೈನೆನ್ಸಿಸ್ ಎಂಬುದೇ ಎಲ್ಲರಿಗೂ ಪರಿಚಿತವಿರುವ ಟೀ ಗಿಡ.
ವರ್ಗ:ಅಲಂಕಾರಿಕ ಸಸ್ಯಗಳು
ಜಾರ್ಜ್‌ ಆರ್ವೆಲ್‌
ಎರಿಕ್‌ ಆರ್ಥರ್‌ ಬ್ಲೇರ್‌ (ಜನನ: ೨೫ ಜೂನ್‌ ೧೯೦೩; ನಿಧನ: ೨೧ ಜನವರಿ ೧೯೫೦), (ಜಾರ್ಜ್‌ ಆರ್ವೆಲ್‌  ಎಂಬ ಸಾಹಿತ್ಯದ ಕಾವ್ಯನಾಮದೊಂದಿಗೆ ಚಿರಪರಿಚಿತ) ಒಬ್ಬ ಇಂಗ್ಲಿಷ್‌ ಬರಹಗಾರ ಹಾಗೂ ಪತ್ರಕರ್ತರಾಗಿದ್ದರು. ಇವರ ಕೃತಿಗಳಲ್ಲಿ ಚಾತುರ್ಯ ಮತ್ತು ಜಾಣತನ, ಸಾಮಾಜಿಕ ಅನ್ಯಾಯದ ಗಹನ ತಿಳಿವಳಿಕೆ, ಸರ್ವಾಧಿಕಾರ ಪ್ರಭುತ್ವದ ವಿರುದ್ಧ ಗಾಢ, ಕ್ರಾಂತಿಕಾರಿ ವಿರೋಧ, ಭಾಷೆಯಲ್ಲಿ ಸ್ಫಟಿಕದಷ್ಟು ಸ್ಪಷ್ಟನೆಗಾಗಿ ಹಂಬಲ, ಹಾಗೂ, ಪ್ರಜಾಪ್ರಭುತ್ವದ ಸಮಾಜವಾದದಲ್ಲಿ ದೃಢ ನಂಬಿಕೆ - ಇವೆಲ್ಲವೂ ಎದ್ದುಕಾಣುತ್ತವೆ.
ಇಪ್ಪತ್ತನೆಯ ಶತಮಾನದಲ್ಲಿ ಬಹುಶಃ ಇಂಗ್ಲಿಷ್‌ ಸಂಸ್ಕೃತಿಯ ಅತ್ಯುತ್ತಮ ಚರಿತ್ರೆ ಲೇಖಕರೆನಿಸಿದ ಜಾರ್ಜ್‌ ಆರ್ವೆಲ್‌, ಕಾಲ್ಪನಿಕ ಕಥೆ, ವಿಮರ್ಶಾತ್ಮಕ ಪತ್ರಿಕೋದ್ಯಕ್ಕಾಗಿ, ಸಾಹಿತ್ಯ ಸಂವಾದ-ವಿಮರ್ಶೆ ಮತ್ತು ಕವಿತೆ ಬರೆದರು. ನರಕಸದೃಶ ಕಾದಂಬರಿ ಎನ್ನಲಾದ ನೈನ್ಟೀನ್‌ ಎಯ್ಟಿ-ಫೋರ್ ‌ (ಪ್ರಕಾಶನ: ೧೯೪೯) ಹಾಗೂ ಹಾಸ್ಯ-ವಿಡಂಬನಾತ್ಮಕ ಕಿರು-ಕಾದಂಬರಿ ಅನಿಮಲ್‌ ಫಾರ್ಮ್ ‌ (೧೯೪೫) ಕೃತಿಗಳಿಗಾಗಿ ಜಾರ್ಜ್‌ ಆರ್ವೆಲ್‌ ಅತಿಹೆಚ್ಚು ಪರಿಚಿತರು. ಜಾರ್ಜ್‌ ಆರ್ವೆಲ್‌ರ ಇವೆರಡೂ ಪುಸ್ತಕಗಳ ಪ್ರತಿಗಳು, ಇಪ್ಪತ್ತನೆಯ ಶತಮಾನದ ಬೇರೆ ಯಾವುದೇ ಲೇಖಕರ ಎರಡು ಪುಸ್ತಕಗಳಿಗಿಂತಲೂ ಹೆಚ್ಚು ಮಾರಾಟವಾಗಿವೆ. ಸ್ಪ್ಯಾನಿಷ್‌ ಅಂತರ್ಯುದ್ಧದಲ್ಲಿ ರಿಪಬ್ಲಿಕನ್‌ ಪಡೆಯ ಪರ ಸ್ವಯಂಸೇವಕನಾಗಿ ತಮ್ಮ ಅನುಭವಗಳನ್ನು ಪ್ರಕಟಿಸಿರುವ ಹೊಮೇಜ್‌ ಟು ಕ್ಯಾಟಲೊನಿಯಾ (೧೯೩೮), ಜೊತೆಗೆ ರಾಜಕೀಯ, ಸಾಹಿತ್ಯ, ಭಾಷೆ ಮತ್ತು ಸಂಸ್ಕೃತಿ ಕುರಿತು ಹಲವು ಪ್ರಬಂಧಗಳು ವ್ಯಾಪಕ ಪ್ರಶಂಸೆ ಗಳಿಸಿವೆ.
ಇಂದಿಗೂ ಸಹ, ಜನಪ್ರಿಯ ಮತ್ತು ರಾಜಕೀಯ ಸಮಕಾಲೀನ ಸಂಸ್ಕೃತಿಗಳ ಮೇಲೆ ಜಾರ್ಜ್‌ ಆರ್ವೆಲ್‌ರ ಪ್ರಭಾವವಿದೆ. ಆರ್ವೆಲಿಯನ್ (Orwellian)‌ ಎಂಬ ಉಕ್ತಿ ಸೇರಿದಂತೆ ಇವರ ಹಲವು ನವಪದ ಪ್ರಯೋಗಗಳನ್ನು ಇಂದು ದೇಶೀಯ ಪರಿಭಾಷೆಯಲ್ಲಿ ಬಳಸಲಾಗುತ್ತಿದೆ. 'ಆರ್ವೆಲೀಯ' ಎಂದರೆ, ಮುಕ್ತ ಸಮಾಜಕ್ಕೆ ಹಾನಿಕರವಾದ ಯಾವುದೇ ನಿರ್ದಯೆಯ ಅಥವಾ ಸ್ವಾರ್ಥಕ್ಕಾಗಿ ಬಳಸುವ ಸಾಮಾಜಿಕ ವಿದ್ಯಮಾನ ಅಥವಾ ಪರಿಕಲ್ಪನೆ; ಇದು ಸರ್ಕಾರದ ಸರ್ವಾಧಿಕಾರ ಪ್ರವೃತ್ತಿಯ ಸಂಕೇತದ ಸಮಾನಾರ್ಥವೆಂದೂ ದೇಶೀಯ ಭಾಷೆಯಲ್ಲಿ ಬಳಸಲಾಗುತ್ತದೆ.
ಆರಂಭಿಕ ಜೀವನ ಮತ್ತು ಶಿಕ್ಷಣ
ಎರಿಕ್‌ ಆರ್ಥರ್‌ ಬ್ಲೇರ್‌ ೧೯೦೩ರ ಜೂನ್‌ ೨೫ರಂದು ಬ್ರಿಟಿಷ್‌ ಆಳ್ವಿಕೆಯ ಭಾರತ ದೇಶದ ಬಂಗಾಳ ಆಡಳಿತ ವಿಭಾಗ ವ್ಯಾಪ್ತಿಯಲ್ಲಿರುವ ಬಿಹಾರ್‌ ಪ್ರಾಂತ್ಯದ ಮೋತಿಹಾರಿಯಲ್ಲಿ ಜನಿಸಿದರು. ಇವರ ಮುತ್ತಾತ ಚಾರ್ಲ್ಸ್‌ ಬ್ಲೇರ್‌ ಡಾರ್ಸೆಟ್‌ ಗ್ರಾಮಾಂತರ ಪ್ರದೇಶದಲ್ಲಿನ ಶ್ರೀಮಂತ ವ್ಯಕ್ತಿಯಾಗಿದ್ದರು. ವೆಸ್ಟ್‌ಮೊರ್ಲೆಂಡ್‌ನ ಎಂಟನೆಯ ಅರ್ಲ್‌ ಥಾಮಸ್‌ ಫೇನ್‌ರವರ ಪುತ್ರಿ ಲೇಡಿ ಮೇರಿ ಫೇನ್‌ರನ್ನು ಇವರು ವಿವಾಹವಾಗಿದ್ದರು. ಜಮೈಕಾದಲ್ಲಿನ (ವೆಸ್ಟ್‌ ಇಂಡೀಸ್‌ ದ್ವೀಪಸಮೂಹದಲ್ಲಿನ ಒಂದು ದ್ವೀಪಪ್ರದೇಶ) ಗುಲಾಮ ಶ್ರಮಿಕರ ತೋಟಗಳಿಂದ ಬರುತ್ತಿದ್ದ ಒಳ್ಳೆಯ ಆದಾಯದಿಂದ, ಇವರು ಅನುಪಸ್ಥಿತಿಯ ಜಮೀನುದಾರರಾಗಿದ್ದರಲ್ಲದೇ ಆರ್ಥಿಕವಾಗಿ ಸುಸ್ಥಿತಿಯಲ್ಲಿದ್ದರು. ಇವರ ತಾತ ಥಾಮಸ್‌ ರಿಚರ್ಡ್‌ ಆರ್ಥರ್‌ ಬ್ಲೇರ್‌, ಕ್ರೈಸ್ತಧರ್ಮದ ಒಬ್ಬ ದೀಕ್ಷಿತ ಪಾದ್ರಿಯಾಗಿದ್ದರು. ಆದಾಗ್ಯೂ ಈ ರೀತಿಯ ಕುಲೀನತೆಯು ಹಲವು ತಲೆಮಾರುಗಳಿಂದ ಹರಿದು ಬಂದರೂ, ಈ ಸಂಪತ್ತು ಅದೇ ರೀತಿಯಲ್ಲಿ ಹರಿದು ಬಂದಿರಲಿಲ್ಲ;ಎರಿಕ್‌ ಬ್ಲೇರ್‌ ತಮ್ಮ ಕುಟುಂಬವನ್ನು ವಿವರಿಸಿದಂತೆ, ಏಳ್ಗೆಯು 'ಕೆಳ-ಮೇಲ್ಮಟ್ಟದ-ಮಧ್ಯಮ-ವರ್ಗ'ದ್ದಾಗಿತ್ತು. ಎರಿಕ್‌ರ ತಂದೆ ರಿಚರ್ಡ್‌ ವಾಮ್‌ಸ್ಲೆ ಬ್ಲೇರ್‌, ಭಾರತೀಯ ನಾಗರಿಕ ಸೇವಾ ವ್ಯವಸ್ಥೆಯ ತನಿಖಾ ದಳದಲ್ಲಿ ಸೇವೆ ಸಲ್ಲಿಸಿದ್ದರು. ಎರಿಕ್‌ರ ತಾಯಿ ಇಡಾ ಮಬೆಲ್‌ ಬ್ಲೇರ್‌ (ಪೂರ್ವನಾಮ ಲಿಮೂಸಿನ್‌) ಬರ್ಮಾ ದೇಶದಲ್ಲಿ ಹುಟ್ಟಿ ಬೆಳೆದವರಾಗಿದ್ದರು. ಫ್ರೆಂಚ್‌ ಮೂಲದ ಈಕೆಯ ತಂದೆ ಸಟ್ಟಾವ್ಯಾಪಾರದಲ್ಲಿದ್ದರು. ಎರಿಕ್‌ರಿಗೆ ಇಬ್ಬರು ಸಹೋದರಿಯರಿದ್ದರು. ಅವರಿಗಿಂತಲೂ ಐದು ವರ್ಷ ಹಿರಿಯರಾದ ಮಾರ್ಜೊರಿ ಹಾಗೂ ಐದು ವರ್ಷ ಕಿರಿಯರಾದ ಅವ್ರಿಲ್‌. ಎರಿಕ್‌ ಒಂದು ವರ್ಷದವನಿದ್ದಾಗ, ಇಡಾ ಬ್ಲೇರ್‌ ತಮ್ಮ ಪುತ್ರನನ್ನು ಇಂಗ್ಲೆಂಡ್‌ಗೆ ಕರೆದೊಯ್ದರು.
ಎರಿಕ್‌ ಬ್ಲೇರ್‌ರ ತಾಯಿಯು ೧೯೦೪ರಲ್ಲಿ ಹೆನ್ಲೆ-ಆನ್‌-ಥೇಮ್ಸ್‌ನಲ್ಲಿ ನೆಲೆಸಿದರು. ಎರಿಕ್‌ ತಮ್ಮ ತಾಯಿ ಮತ್ತು ಸಹೋದರಿಯರೊಂದಿಗೆ ತಮ್ಮ ಬಾಲ್ಯ ಕಳೆದರು. ಅಲ್ಪಕಾಲಿಕ ಭೇಟಿಯ ಹೊರತುಪಡಿಸಿ, ೧೯೧೨ರ ವರೆಗೆ ಎರಿಕ್‌ ತಮ್ಮ ತಂದೆಯನ್ನು ನೋಡಲು ಅಗಿರಲಿಲ್ಲ. ಆಗ ೧೯೦೫ರಿಂದ ದಾಖಲಿಸಿಕೊಂಡಿದ್ದ ಅವರ ತಾಯಿಯ ದಿನಚರಿಯ ಪ್ರಕಾರ, ಬಹಳಷ್ಟು ಸಾಮಾಜಿಕ ಚಟುವಟಿಕೆ ಹಾಗು ಕಲೆ ಮತ್ತು ಅದಕ್ಕೆ ಸಂಬಂಧಿತ ಅಭಿರುಚಿಗಳಲ್ಲಿ ತೀವ್ರ ಆಸಕ್ತಿ ವಹಿಸಿದ್ದರು. ಮೊದಲ ವಿಶ್ವಸಮರಕ್ಕೆ ಮುಂಚೆ ಕುಟುಂಬವು ಷಿಪ್ಲೇಕ್‌ಗೆ ಸ್ಥಳಾಂತರಗೊಂಡಿತು. ಅಲ್ಲಿ ಎರಿಕ್‌ ಬಡಿಕಾಮ್‌ ಕುಟುಂಬದವರೊಡನೆ, ಅದರಲ್ಲೂ ವಿಶಿಷ್ಟವಾಗಿ ಜಸಿಂತಾ ಬಡಿಕಾಮ್‌ರೊಂದಿಗೆ ಸ್ನೇಹ ಬೆಳೆಸಿಕೊಂಡರು. ಇವರಿಬ್ಬರೂ ಮೊದಲ ಬಾರಿ ಭೇಟಿಯಾದಾಗ, ಜಾರ್ಜ್‌ ಶೀರ್ಷಾಸನ ಮಾಡುತ್ತಿದ್ದುದನ್ನು ಜಸಿಂತಾ ನೋಡಿ, ಏಕೆ ಎಂದು ಕೇಳಿದಾಗ, "ಎಲ್ಲರಿಗಿಂತಲೂ ವಿಭಿನ್ನವಾಗಿ, ತಲೆ ಕೆಳಗೆ, ಕಾಲು ಮೇಲೆ ಭಂಗಿಯಲ್ಲಿ ಮೈದಾನವೊಂದರಲ್ಲಿ ನೀವು ನಿಂತರೆ, ಬಹಳಷ್ಟು ಎಲ್ಲರ ಗಮನ ಸೀದಾ ನಿಂತವರಿಗಿಂತ ಇಂತವರ ಕಡೆಗೇ ಬರುವುದು." ಎಂದು ಎರಿಕ್‌ ಉತ್ತರಿಸಿದ್ದರು. ಜಸಿಂತ ಮತ್ತು ಎರಿಕ್‌ ಕವನಗಳನ್ನು ಓದುವ-ಬರೆಯುವ ಹವ್ಯಾಸವಿಟ್ಟುಕೊಂಡಿದ್ದರು. ಇವರಿಬ್ಬರೂ ಖ್ಯಾತ ಲೇಖಕಿ-ಲೇಖಕರಾಗುವ ಕನಸಿನ, ದೊಡ್ಡ ಮಹತ್ವಾಕಾಂಕ್ಷೆ ಹೊತ್ತಿದ್ದರು. ತಾವು ಎಚ್‌. ಜಿ. ವೆಲ್ಸ್‌ರ ಎ ಮಾಡರ್ನ್‌ ಯುಟೊಪಿ ಯಾದ ಶೈಲಿಯಲ್ಲಿಯೇ ಬರೆಯಲಿರುವರೆಂದು ಎರಿಕ್‌ ಜಸಿಂತಾಗೆ ತಿಳಿಸಿದರು. ಈ ಕಾಲದಲ್ಲಿ, ಎರಿಕ್‌ ಜಸಿಂತಾರ ಸಹೋದರ ಮತ್ತು ಸಹೋದರಿಯೊಂದಿಗೆ ತುಪಾಕಿ ಉಡಾವಣೆ,ಬಂದೂಕಿನಾಟ, ಮೀನು ಹಿಡಿಯುವುದು ಹಾಗೂ ಪಕ್ಷಿ ವೀಕ್ಷಣಾ ಚಟುವಟಿಕೆಗಳಲ್ಲಿ ತೊಡಗಿ ಆನಂದಿಸುತ್ತಿದ್ದರು.
ತಮ್ಮ ಐದನೆಯ ವಯಸ್ಸಿನಲ್ಲಿ, ಎರಿಕ್‌ ಬ್ಲೇರ್‌ರನ್ನು ಹೆನ್ಲೆ-ಆನ್‌-ಥೇಮ್ಸ್‌ನಲ್ಲಿರುವ ಧಾರ್ಮಿಕ ಸಮಾಜ (ಕಾನ್ವೆಂಟ್‌) ವಸತಿ ಶಾಲೆಯಲ್ಲಿ ಓದುತ್ತಿದ್ದರೂ ಮನೆಯಲ್ಲಿ ಅಭ್ಯಾಸ ಮಾಡುತ್ತಿದ್ದ ವಿದ್ಯಾರ್ಥಿಯಾಗಿ ಸೇರಿಸಲಾಯಿತು. ಮಾರ್ಜೊರಿ ಸಹ ಇದೇ ಶಾಲೆಯಲ್ಲಿ ವ್ಯಾಸಂಗ ಮಾಡುತ್ತಿದ್ದರು. ಆಗ ೧೯೦೩ರಲ್ಲಿ ಫ್ರಾನ್ಸ್ ದೇಶದಲ್ಲಿ ಧಾರ್ಮಿಕ ಶಿಕ್ಷಣದ ವಿರುದ್ಧ ನಿಷೇಧ ಹೇರಿದ್ದ ಕಾರಣ, ದೇಶಭ್ರಷ್ಟರಾದ ಫ್ರೆಂಚ್‌ ಮೂಲದ ಉರ್ಸುಲೀನ್ಸ್‌ ಇಂಗ್ಲೆಂಡ್‌ನಲ್ಲಿ ಈ ಕ್ಯಾಥೊಲಿಕ್‌ ಕಾನ್ವೆಂಟ್‌ ಶಾಲೆ ಸ್ಥಾಪಿಸಿದ್ದರು. ಎರಿಕ್‌ ಸಾರ್ವಜನಿಕ ಶಾಲೆಯಲ್ಲಿ ವ್ಯಾಸಂಗ ಮಾಡಬೇಕೆಂದು ಇವರ ತಾಯಿ ಬಯಸಿದ್ದರು. ಆದರೆ ಅವರ ಕುಟುಂಬ ಅಲ್ಲಿನ ಶುಲ್ಕ ಭರಿಸುವಷ್ಟು ಸ್ಥಿತಿವಂತವಾಗಿರಲಿಲ್ಲ. ಇದರಿಂದಾಗಿ ಎರಿಕ್‌ ವಿದ್ಯಾರ್ಥಿ ವೇತನ ಪಡೆಯಲು ಬಹಳ ಅಗತ್ಯವಾಯಿತು. ಎರಿಕ್‌ಗಾಗಿ ಅತ್ಯುತ್ತಮ ಶಾಲೆಯನ್ನು ಗುರುತಿಸಲು ದಕ್ಷಿಣ ಕಡಲತೀರ (ಸೌತ್‌ ಕೋಸ್ಟ್‌ನಲ್ಲಿ ವಾಸವಾಗಿದ್ದ ಇಡಾ ಬ್ಲೇರ್‌ರ ಸಹೋದರ ಚಾರ್ಲ್ಸ್‌ ಲಿಮೂಸಿನ್‌ಗೆ ಕೋರಲಾಯಿತು. ತಮ್ಮ ಸಹೋದರಿಯರಿಗೆ ಹೋಲಿಸಿದರೆ ಎರಿಕ್‌ಗೆ ಅತ್ಯುನ್ನತ ಶಿಕ್ಷಣ ಲಭಿಸತಕ್ಕದ್ದು ಎಂದು ಅವರ ಕುಟುಂಬವು ನಂಬಿತ್ತು.) ಇಂತಹ ಶಿಕ್ಷಣದಿಂದ ಎರಿಕ್ ‌ ಮುಂದಿನ ಜೀವನ ನಡೆಸಲು ಅತ್ಯುತ್ತಮ ರೀತಿಯಲ್ಲಿ ಸಜ್ಜಾಗಿರುವರೆಂದು ಅವರ ಕುಟಂಬ ನಂಬಿತ್ತು. ಇದರಂತೆ, ಚಾರ್ಲ್ಸ್‌ ಲಿಮೂಸಿನ್‌ ಸಸೆಕ್ಸ್‌ ಕೌಂಟಿಯ ಈಸ್ಟ್‌ಬೊರ್ನ್‌ನಲ್ಲಿರುವ ಸೇಂಟ್ ಸಿಪ್ರಿಯನ್ಸ್‌ ಶಾಲೆಯನ್ನು ಶಿಫಾರಸು ಮಾಡಿದರು. ಲಿಮೂಸಿನ್ ನುರಿತ ಗಾಲ್ಫ್‌ ಆಟಗಾರರಾಗಿದ್ದು‌, ರಾಯಲ್‌ ಈಸ್ಟ್‌ಬೊರ್ನ್‌ ಗಾಲ್ಫ್‌ ಕ್ಲಬ್‌ನಲ್ಲಿ ೧೯೦೩ ಹಾಗೂ ೧೯೦೪ರಲ್ಲಿ ಹಲವು ಗಾಲ್ಫ್‌ ಪಂದ್ಯಾವಳಿಗಳನ್ನು ಗೆದ್ದಿದ್ದರು. ಈ ಸ್ಥಳದಲ್ಲಿರುವ ಶಾಲೆ ಮತ್ತು ಅದರ ಮುಖ್ಯೋಪಾಧ್ಯಾಯರೊಡನೆ ಲಿಮೂಸಿನ್‌ ಸಂಪರ್ಕಿಸಿದರು. ಶಾಲಾ ಮುಖ್ಯೋಪಾಧ್ಯಾಯರು ಎರಿಕ್‌ ಬ್ಲೇರ್‌ಗೆ ವಿದ್ಯಾರ್ಥಿ ವೇತನ ಗಳಿಸಲು ನೆರವು ನೀಡಿದರು. ಜೊತೆಗೆ, ತಮ್ಮ ವ್ಯಕ್ತಿಗತ ಧನಸಹಾಯದಿಂದಾಗಿ ಬ್ಲೇರ್‌ ಕುಟುಂಬವು ಸಾಮಾನ್ಯ ಶುಲ್ಕದ ಅರ್ಧದಷ್ಟು ಮಾತ್ರ ಪಾವತಿಸಲು ಅನುಮತಿ ದೊರಕಿತು. ಈ ಶಾಲೆಯಲ್ಲಿ ವ್ಯಾಸಂಗ ಮಾಡಲು ಎರಿಕ್‌ ಬ್ಲೇರ್ ಗೆ ಸುತರಾಂ ಇಷ್ಟವಿರಲಿಲ್ಲ. ಅವರು ನಿಧನರಾದ ನಂತರ ಪ್ರಕಟಿತ ಪ್ರಬಂಧ ಸಚ್‌, ಸಚ್‌ ವೇರ್ ದಿ ಜಾಯ್ಸ್ ‌ ಪ್ರಬಂಧದಲ್ಲಿ ತಮ್ಮ ಶಾಲಾ ದಿನಗಳ ಅನುಭವಗಳನ್ನು ಅವರು ದಾಖಲಿಸಿದ್ದಾರೆ. ಸೇಂಟ್‌ ಸಿಪ್ರಿಯನ್ಸ್‌ನಲ್ಲಿ ಸಿರಿಲ್‌ ಕೊನೊಲಿಯವರೊಂದಿಗೆ ಎರಿಕ್‌ ಬ್ಲೇರ್‌ರ ಮೊದಲ ಭೇಟಿಯಾಯಿತು. ಸಿರಿಲ್‌ ಸ್ವತಃ ಖ್ಯಾತ ಬರಹಗಾರರಾದರಲ್ಲದೆ, ಹರೈಜನ್ ‌ ಪತ್ರಿಕೆಯ ಸಂಪಾದಕರಾಗಿದ್ದಾಗ ಎರಿಕ್‌ ಬ್ಲೇರ್‌ (ಜಾರ್ಜ್‌ ಆರ್ವೆಲ್‌)ರ ಹಲವು ಪ್ರಬಂಧಗಳನ್ನು ಪ್ರಕಟಿಸಿದರು. ಶಾಲೆಯಲ್ಲಿರುವಾಗಲೇ ಎರಿಕ್‌ ಬ್ಲೇರ್‌ ಎರಡು ಪದ್ಯಗಳನ್ನು ಬರೆದರು. ಇವುಗಳನ್ನು ಹೆನ್ಲೆ ಅಂಡ್ ಸೌತ್‌ ಆಕ್ಸ್‌ಫರ್ಡ್‌ ಸ್ಟ್ಯಾಂಡರ್ಡ್ ‌ ಎಂಬ ಸ್ಥಳೀಯ ಪತ್ರಿಕೆಯಲ್ಲಿ ಪ್ರಕಟಿಸಲಾಯಿತು. ಹ್ಯಾರೊ ಹಿಸ್ಟರಿ ಪ್ರೈಜ್‌ನಲ್ಲಿ ಕೊನೊಲ್ಲಿಯವರ ನಂತರ ಎರಡನೆಯ ಬಹುಮಾನ ಪಡೆದರು. ಇವರ ಶಾಲೆಯ ಬಾಹ್ಯ ಪರೀಕ್ಷರು ಇವರ ಕವನಗಳನ್ನು ಪ್ರಶಂಸಿಸಿದ್ದರು. ಎರಡು ಪ್ರಮುಖ ಇಂಗ್ಲಿಷ್‌ ಸ್ವತಂತ್ರ ವಸತಿ ಶಾಲೆಗಳಾದ ವೆಲ್ಲಿಂಗ್ಟನ್‌ ಕಾಲೇಜ್‌ ಹಾಗೂ ಇಟನ್‌ ಕಾಲೇಜ್‌ನಲ್ಲಿ ವ್ಯಾಸಂಗ ಮಾಡಲು ವಿದ್ಯಾರ್ಥಿ ವೇತನ ಗಳಿಸಿದರು.
ಆಗ ೧೯೧೭ರಲ್ಲಿ ಎರಿಕ್‌ ಬ್ಲೇರ್‌ ವ್ಯಾಸಂಗಾವಧಿಯ ಕಾಲದಲ್ಲಿ ವೆಲ್ಲಿಂಗ್ಟನ್‌ ಕಾಲೇಜ್‌ನಲ್ಲಿದ್ದರು. ಇದರ ನಂತರ, ಇಟನ್‌ನ ಕಿಂಗ್ಸ್‌ ಸ್ಕಾಲರ್‌ನಲ್ಲಿ ಸ್ಥಾನ ಲಭಿಸಿತು. ಎರಿಕ್‌ ಬ್ಲೇರ್‌ ಅಲ್ಲಿಗೆ ಸ್ಥಳಾಂತರಗೊಂಡು, ೧೯೨೧ರ ತನಕ ಇಟನ್‌ನಲ್ಲಿಯೇ ಉಳಿದು, ವ್ಯಾಸಂಗ ಮಾಡಿದರು. ಕೇಂಬ್ರಿಡ್ಜ್‌ನ ಟ್ರಿನಿಟಿ ಕಾಲೇಜ್‌ನ ಫೆಲೊ ಆಗಿದ್ದ ಎ. ಎಸ್‌. ಎಫ್‌. ಗೊವ್‌ ಇವರ ಖಾಸಗಿ ಶಿಕ್ಷಕರಾಗಿದ್ದರು. ಮುಂದೆ, ಎರಿಕ್‌ ಬ್ಲೇರ್‌ರು ವೃತ್ತಿಪರರಾಗಿರುವವರೆಗೂ ಗೊವ್‌ ಇವರ ಸಲಹೆಗಾರರಾಗಿ ಉಳಿದರು. ಇಟನ್‌ನಲ್ಲಿ ಅಲ್ಪಕಾಲ ಬೋಧಿಸುತ್ತಿದ್ದ ಅಲ್ಡಸ್‌ ಹಕ್ಸ್‌ಲೆ ಎರಿಕ್‌ ಬ್ಲೇರ್‌ರಿಗೆ ಫ್ರೆಂಚ್‌ ತರಬೇತಿ ನೀಡುತ್ತಿದ್ದರು. ಆದರೂ, ಶಾಲಾ ಸಂಪರ್ಕದ ನಂತರ ಬಾಹ್ಯ ಪ್ರಪಂಚದಲ್ಲಿ, ಇವರಿಬ್ಬರ ನಡುವಿನ ಸಂವಹನದ ಬಗ್ಗೆ ಯಾವುದೇ ಪುರಾವೆಯಿಲ್ಲ. ಎರಿಕ್‌ ಬ್ಲೇರ್‌ರ ಸುಪ್ರಸಿದ್ಧ ನೈನ್ಟೀನ್‌ ಏಯ್ಟಿ-ಫೋರ್ ‌ ಪ್ರಕಟಣೆಯಾದ ನಂತರ, ೧೯೪೯ರ ಅಕ್ಟೋಬರ್‌ ೨೧ರಂದು ಹಕ್ಸ್‌ಲೆ ಬರೆದ ಪತ್ರವೊಂದರಲ್ಲಿ 'ಈ ಗ್ರಂಥವು ಎಷ್ಟು ಉತ್ಕೃಷ್ಟ ಮತ್ತು ಗಹನವಾಗಿದೆ' ಎಂದು ತಮ್ಮ ಹಳೆಯ ವಿದ್ಯಾರ್ಥಿಯನ್ನು ಪ್ರಶಂಸಿಸಿದ್ದರು. ಸಿರಿಲ್‌ ಕೊನೊಲ್ಲಿ, ನಂತರ ಎರಿಕ್‌ ಬ್ಲೇರ್ ರನ್ನು ಇಟನ್ ನೆಡೆಗೆ ಹೊರಟು ಅವರನ್ನು ಹಿಂಬಾಲಿಸಿದರು. ಆದರೆ ಇವರಿಬ್ಬರೂ ಪ್ರತ್ಯೇಕ ಅವಧಿಗಳಲ್ಲಿ ಸೇರಿದ್ದ ಕಾರಣ ಇಬ್ಬರೂ ಒಟ್ಟಿಗೆ ಇರಲಾಗಲಿಲ್ಲ. ಎರಿಕ್‌ ಬ್ಲೇರ್‌ರ ಶೈಕ್ಷಣಿಕ ದಾಖಲೆಗಳ ವರದಿಗಳು, ಅವರು ತಮ್ಮ ಶೈಕ್ಷಣಿಕ ಅಧ್ಯಯನಗಳತ್ತ ಉದಾಸೀನ ಧೋರಣೆ ತೋರುತ್ತಿದ್ದುದನ್ನು ಖಚಿತಪಡಿಸಿದವು. ಆದರೆ, ಅವರ ಅವಧಿಯಲ್ಲಿ, ಕಾಲೇಜ್‌ ಪತ್ರಿಕೆ ಪ್ರಕಟಿಸಲು ರೋಜರ್‌ ಮೈನರ್ಸ್‌ರೊಂದಿಗೆ ಕಾರ್ಯ ನಿರ್ವಹಿಸಿದರು. ಜೊತೆಗೆ, ಇಟನ್ ವಾಲ್‌ ಗೇಮ್‌ನಲ್ಲಿ ಭಾಗವಹಿಸಿದರು. ಎರಿಕ್‌ ಬ್ಲೇರ್‌ರ ಹೆತ್ತವರಿಗೆ ಇನ್ನೊಂದು ವಿದ್ಯಾರ್ಥಿ ವೇತನವಿಲ್ಲದೇ ಅವರನ್ನು ವಿಶ್ವವಿದ್ಯಾನಿಲಯ ವ್ಯಾಸಂಗಕ್ಕೆ ಕಳುಹಿಸಲು ಕಷ್ಟಸಾಧ್ಯವಾಗುತ್ತಿತ್ತು. ಆಗ ತಾವು ಶೈಕ್ಷಣಿಕ ಪರೀಕ್ಷೆಗಳಲ್ಲಿ ಕಳಪೆ ಫಲಿತಾಂಶ ಗಳಿಸಿದ ಕಾರಣ ಅವರಿಗೆ ವಿದ್ಯಾರ್ಥಿ ವೇತನ ಲಭಿಸದು ಎಂಬ ನಿರ್ಣಯಕ್ಕೆ ಬಂದರು. ಆದರೂ, ಎರಿಕ್ ಬ್ಲೇರ್‌ನ ಸನಿಹದ ಸಮಕಾಲೀನ ಸ್ಟೀಫನ್‌ ರುನ್ಸಿಮನ್‌ ಅಭಿಪ್ರಾಯದ ಪ್ರಕಾರ, ಎರಿಕ್‌ ಬ್ಲೇರ್‌ಗೆ ಪ್ರಾಚ್ಯ ಪ್ರಪಂಚದ ಬಗ್ಗೆ ಒಲವಿತ್ತು. ಅವರು ಅಲ್ಲಿ ಭಾರತೀಯ ಬ್ರಿಟಿಶ್ ಸಾಮ್ರಾಜ್ಯದ ಪೊಲೀಸ್‌ ಸೇವೆಗೆ ಸೇರಬೇಕು ಎಂದು ನಿರ್ಧರಿಸಲಾಯಿತು. ಇಲ್ಲಿ ಸೇರಲು ಪ್ರವೇಶ ಪರೀಕ್ಷೆ ತೇರ್ಗಡೆಯಾಗಬೇಕಿತ್ತು. ಇದೇ ಸಮಯ ಇವರ ತಂದೆ ನಿವೃತ್ತರಾಗಿ ಸಫೊಲ್ಕ್‌ನ ಸೌತ್ವೊಲ್ಡ್‌ನಲ್ಲಿ ನೆಲೆಸಿದ್ದರು. ಎರಿಕ್‌ ಬ್ಲೇರ್‌ ಅಲ್ಲಿ ಕ್ರೇಗ್ಹರ್ಸ್ಟ್‌ ಎಂಬ ಕ್ರ್ಯಾಮರ್ (ಬಾಯಿಪಾಠ ಮಾಡಿಸುವವರ)‌ ವಿದ್ಯಾ ಸಂಸ್ಥೆಯಲ್ಲಿ ಸೇರ್ಪಡೆಯಾದರು. ಇಲ್ಲಿ ಇಂಗ್ಲಿಷ್‌ ಮತ್ತು ಇತಿಹಾಸ ಶಾಸ್ತ್ರಗಳ ಮೇರುಕೃತಿಗಳ ಪುನರಧ್ಯಯನ ಮಾಡಿದರು. ಬ್ಲೇರ್‌ ಈ ಪರೀಕ್ಷೆಯಲ್ಲಿ ಉತ್ತೀರ್ಣರಾದರಲ್ಲದೆ, ಇಪ್ಪತ್ತೇಳು ಅಭ್ಯರ್ಥಿಗಳಲ್ಲಿ ಏಳನೆಯ ಸ್ಥಾನ ಗಳಿಸಿದರು.
ಬರ್ಮಾ
ಎರಿಕ್‌ ಬ್ಲೇರ್‌ರ ಅಜ್ಜಿ ಮೌಲ್ಮೀನ್‌ನಲ್ಲಿದ್ದರು. ಕುಟುಂಬ-ಸಂಬಂಧಿಗಳು ಆ ಪ್ರದೇಶದಲ್ಲಿದ್ದ ಕಾರಣ, ಇವರು ಬರ್ಮಾದಲ್ಲಿ ಸೇವೆ ಸಲ್ಲಿಸಲು ಅವಕಾಶ ಕೋರಿ, ಪಡೆದರು. ಆಗ ೧೯೨೨ರ ಅಕ್ಟೋಬರ್‌ ತಿಂಗಳಲ್ಲಿ, ಎಸ್‌. ಎಸ್‌. ಹಿಯರ್ಫರ್ಡ್‌ಷೈರ್‌ ಹಡಗಿನಲ್ಲಿ ಸ್ಯೂಯೆಜ್‌ ನಾಲೆ ಹಾಗೂ ಸಿಲೊನ್‌ ಮಾರ್ಗವಾಗಿ ಪ್ರಯಾಣಿಸಿ, ಬರ್ಮಾ ತಲುಪಿ, ಅಲ್ಲಿ ಭಾರತೀಯ ಬ್ರಿಟಿಶ್ ಸಾಮ್ರಾಜ್ಯದ ಪೊಲೀಸ್‌ ಸೇವೆಗೆ ಸೇರಿದರು. ಒಂದು ತಿಂಗಳ ನಂತರ, ಅವರು ರಂಗೂನ್‌ ತಲುಪಿ, ಪೊಲೀಸ್‌ ತರಬೇತಿ ಶಾಲೆಯಿರುವ ಮಂಡಲೆಗೆ ಪಯಣಿಸಿದರು. ಬರ್ಮಾದ ಪ್ರಮುಖ ಗಿರಿಧಾಮ ಮೇಮ್ಯೊದಲ್ಲಿ ಕೆಲ ಕಾಲ ಸೇವೆ ಸಲ್ಲಿಸಿದ ನಂತರ, ೧೯೨೪ರಲ್ಲಿ ಗಡಿಪ್ರದೇಶದಲ್ಲಿ, ಇರವಾಡಿ ನದಿಮುಖದಲ್ಲಿರುವ ಮ್ಯಾಂಗ್‌ಮ್ಯಾಗೆ ವರ್ಗಾಯಿಸಲಾಯಿತು. ಇವರ ಸಮಕಾಲೀನರು ಇನ್ನೂ ಇಂಗ್ಲೆಂಡ್‌ನ ವಿಶ್ವವಿದ್ಯಾನಿಲಯಗಳಲ್ಲಿ ವ್ಯಾಸಂಗ ಮಾಡುತ್ತಿದ್ದಾಗಲೇ, ಎರಿಕ್‌ ಬ್ಲೇರ್‌‌ರ ಪೊಲೀಸ್‌ ವೃತ್ತಿಜೀವನವು ಕಿರಿಯ-ವಯಸ್ಸಿನಲ್ಲೇ ಬಹಳಷ್ಟು ಜವಾಬ್ದಾರಿಗಳನ್ನು ನೀಡಿತ್ತು. ಉಪ-ವಿಭಾಗೀಯ ಅಧಿಕಾರಿಯಾಗಿ ಅವರನ್ನು ಟ್ವಾಂಟೆಗೆ ವರ್ಗಾಯಿಸಿದಾಗ, ಸುಮಾರು ೨೦೦,೦೦೦ದಷ್ಟು ಜನರ ಸಂರಕ್ಷಣೆ ಇವರ ಹೊಣೆಗಾರಿಕೆಯಾಗಿತ್ತು. ನಂತರ ೧೯೨೪ರ ಅಂತ್ಯದಲ್ಲಿ, ಅವರಿಗೆ ಸಹಾಯಕ ಜಿಲ್ಲಾ ವರಿಷ್ಠ ನಿರೀಕ್ಷಕರಾಗಿ ಬಡ್ತಿ ನೀಡಿ, ರಂಗೂನ್‌ ನಗರದ ಸನಿಹ ಸಿರಿಯಮ್‌ಗೆ ವರ್ಗಾಯಿಸಲಾಯಿತು. ತರುವಾಯ ೧೯೨೫ರ ಸೆಪ್ಟೆಂಬರ್‌ ನಲ್ಲಿ, ಬರ್ಮಾದ ಎರಡನೆಯ ಅತಿದೊಡ್ಡ ಕಾರಾವಾಸವಿರುವ ಇನ್ಸೈನ್‌ಗೆ ವರ್ಗಾವಣೆಯಾದರು. ಇನ್ಸೈನ್‌ನಲ್ಲಿ ತಮ್ಮ ಕರ್ತವ್ಯ ನಿಭಾಯಿಸುತ್ತಿರುವಾಗ, ತಮ್ಮ ಸ್ನೇಹಿತೆ ಎಲಿಸಾ ಮಾರಿಯಾ ಲ್ಯಾಂಗ್ಫರ್ಡ್‌-ರೇ ಅವರೊಂದಿಗೆ ಪ್ರತಿಯೊಂದು ವಿಚಾರದ ಬಗ್ಗೆಯೂ ದೀರ್ಘಕಾಲಿಕ ಚರ್ಚೆ ನಡೆಸಿದರು. 'ಎರಿಕ್‌ ಬ್ಲೇರ್‌ ಸಣ್ಣ-ಪುಟ್ಟ ವಿಚಾರಗಳಲ್ಲಿಯೂ ಸಹ ಬಹಳಷ್ಟು ಆಸಕ್ತಿ ತೋರಿ ನ್ಯಾಯಯುತವಾಗಿ ನಡೆದುಕೊಂಡರು' ಎಂದು ಎಲಿಸಾ ಅಭಿಪ್ರಾಯ ವ್ಯಕ್ತಪಡಿಸುತ್ತಾರೆ. ಆನಂತರ, ಮಾರಿಯಾ ಕಾಜಿ ಲೆಂಡುಪ್‌ ಡೊರ್ಜಿಯವರನ್ನು ವಿವಾಹವಾದರು.
ಅದಲ್ಲದೇ ೧೯೨೬ರ ಏಪ್ರಿಲ್‌ ನಲ್ಲಿ ಅವರ ಅಜ್ಜಿ ವಾಸಿಸುತ್ತಿದ್ದ ಮೌಲ್ಮೇನ್‌ಗೆ ಸ್ಥಳಾಂತರಗೊಂಡರು. ಆ ವರ್ಷದ ಅಂತ್ಯದಲ್ಲಿ, ಅವರು ಕಾಠಾಗೆ ಸ್ಥಳಾಂತರಗೊಂಡರು. ಅಲ್ಲಿ ಅವರಿಗೆ ೧೯೨೭ರಲ್ಲಿ ಡೆಂಗೀ ಜ್ವರ ತಗುಲಿತು. ಆ ವರ್ಷ ಅವರು ಇಂಗ್ಲೆಂಡ್‌ಗೆ ಹೋಗಲು ರಜೆಯ ಅನುಮತಿ ಲಭಿಸಿತ್ತು. ಅವರ ಅನಾರೋಗ್ಯದ ಕಾರಣ, ಅವರು ಜುಲೈ ತಿಂಗಳಲ್ಲಿ ಇಂಗ್ಲೆಂಡ್‌ಗೆ ತೆರಳಲು ಅನುಮತಿ ದೊರೆಯಿತು. ಎರಿಕ್‌ ೧೯೨೭ರಲ್ಲಿ, ರಜೆಯ ಮೇಲೆ ಇಂಗ್ಲೆಂಡ್‌ನಲ್ಲಿದ್ದಾಗ, ತಮ್ಮ ಬದುಕನ್ನು ಪುನಃಕಟ್ಟಿಕೊಳ್ಳಲು, ಭಾರತೀಯ ಬ್ರಿಟಿಶ್ ಸಾಮ್ರಾಜ್ಯದ ಪೊಲೀಸ್‌ ಸೇವೆಗೆ ರಾಜೀನಾಮೆ ನೀಡಿ, ಬರಹಗಾರರಾಗಲು ನಿರ್ಧರಿಸಿದರು. ಬರ್ಮಾದಲ್ಲಿ ಸೇವೆ ಸಲ್ಲಿಸುತ್ತಿದ್ದಾಗ ತಮಗಾದ ಅನುಭವಗಳನ್ನು 'ಬರ್ಮೀಸ್‌ ಡೇಸ್‌ ' (೧೯೩೪) ಕಾದಂಬರಿ, ಹಾಗೂ 'ಎ ಹ್ಯಾಂಗಿಂಗ್'‌ (೧೯೩೧) ಮತ್ತು 'ಷೂಟಿಂಗ್‌ ಆನ್‌ ಎಲಿಫೆಂಟ್'‌ (೧೯೩೬) ಎಂಬ ಎರಡು ಕಾದಂಬರಿಗಳಲ್ಲಿ ದಾಖಲಿಸಿದರು.
ಲಂಡನ್ ಮತ್ತು ಪ್ಯಾರಿಸ್‌
ಇಂಗ್ಲೆಂಡ್‌ನಲ್ಲಿ, ಎರಿಕ್ ಸೌತ್ವೊಲ್ಡ್‌ನಲ್ಲಿರುವ‌ ತಮ್ಮ ಕೌಟುಂಬಿಕ ನಿವಾಸದಲ್ಲಿ ನೆಲೆಸಿದರು. ಸ್ಥಳೀಯ ಸ್ನೇಹಿತರೊಂದಿಗೆ ತಮ್ಮ ಸ್ನೇಹಸಂಬಂಧಗಳನ್ನು ಮುಂದುವರೆಸಿ, ಇಟನ್ ಶಾಲೆಯ ಹಳೆಯ ವಿದ್ಯಾರ್ಥಿಗಳೊಡನೆ ಸಂಜೆಯ ಉಪಾಹಾರ ಮಾಡುತ್ತಿದ್ದರು. ಕೇಂಬ್ರಿಡ್ಜ್‌ನಲ್ಲಿ ತಮ್ಮ ಹಳೆಯ ಖಾಸಗಿ ಶಿಕ್ಷಕ ಗೊವ್‌ರೊಂದಿಗೆ ಭೇಟಿಯಾಗಿ ತಾವು ಬರಹಗಾರರಾಗುವ ಬಗ್ಗೆ ಚರ್ಚೆ ನಡೆಸಿದರು. ಇದರ ಪರಿಣಾಮವಾಗಿ, ಲಂಡನ್‌ಗೆ ತೆರಳಲು ನಿರ್ಧರಿಸಿದರು. ಕೌಟುಂಬಿಕ ಸ್ನೇಹಿತೆ ರೂತ್‌ ಪಿಟರ್‌ ಲಂಡನ್‌ನಲ್ಲಿ ನೆಲೆಸಲು ಕೊಠಡಿಯೊಂದನ್ನು ಪಡೆಯಲು ಸಹಾಯ ಮಾಡಿದರು. ಆಗ ೧೯೨೭ರ ಅಂತ್ಯದಲ್ಲಿ, ಪೊರ್ಟೊಬೆಲ್ಲೊ ರಸ್ತೆಯಲ್ಲಿನ ಒಂದು ಕೋಣೆಯಲ್ಲಿ ವಾಸಿಸತೊಡಗಿದ್ದರು. (ಅವರ ಮನೆಯನ್ನು ಸಂಕೇತಿಸುತ್ತಿದ್ದ ನೀಲಿ ಬಣ್ಣದ ಫಲಕವು ಇಂದಿಗೂ ಇದೆ.) ಎರಿಕ್‌ ಬ್ಲೇರ್‌, ಬರ್ಮಾದ ಸ್ಥಳೀಯ ಸಮುದಾಯದಂತೆ, ತಮ್ಮ ಸಮುದಾಯಕ್ಕಿಂತಲೂ ಬಹಳಷ್ಟು ವಿಭಿನ್ನ ಇನ್ನಿತರ ಸಾಮಾಜಿಕ ಸಮುದಾಯಗಳ ಬಗ್ಗೆ ಸಾಹಿತ್ಯ ಹಾಗೂ ಇತರೆ ಮಾಹಿತಿಗಳನ್ನು ಸಂಗ್ರಹಿಲು ಹೊರಟರು. ರೂತ್ ಪಿಟರ್‌ ಎರಿಕ್‌ರ ಬರಹಗಳಲ್ಲಿ ಸ್ವಲ್ಪ ಮಟ್ಟಿಗಿನ ಆಸಕ್ತಿ ತೋರಿಸಲಾರಂಭಿಸಿದರು.
ತಾವು ಪ್ರಶಂಸಿಸುತ್ತಿದ್ದ ಜ್ಯಾಕ್‌ ಲಂಡನ್‌ರನ್ನು ಅನುಸರಿಸಿದ ಎರಿಕ್, ಲಂಡನ್‌ನ ಕೆಳ-ಮಧ್ಯಮ ವರ್ಗ ಹಾಗೂ ಬಡಜನರು ವಾಸಿಸುವ ಕೊಳಚೆ ಪ್ರದೇಶಗಳ ಮೂಲಕ ಸಾಗಿ ಪರಿಶೋಧನೆ ನಡೆಸಿದರು. ತಮ್ಮ ಮೊದಲ ಸಮೀಕ್ಷಾ ಮಾರ್ಗದಲ್ಲಿ ಅವರು ಲೈಮ್‌ಹೌಸ್‌ ಕಾಸ್‌ವೇ ಕಡೆಗೆ ಸಾಗಿ, ತಮ್ಮ ಮೊದಲ ರಾತ್ರಿಯನ್ನು ಬಹುಶಃ ಜಾರ್ಜ್ ಲೀವಿಸ್‌ ಕಿಪ್‌ನಂತಹ ಅತಿ ಸಾಮಾನ್ಯ ತಂಗುದಾಣದಲ್ಲಿ ಕಳೆದರು. ಕೆಲ ಕಾಲ ಅವರು ತಮ್ಮದೇ ದೇಶದಲ್ಲಿ ಮಗ್ನನಾದ 'ಮೂಲ ನಿವಾಸಿಯಾದರು'. ಅವರು ಒಬ್ಬ ತಿರುಕನಂತೆ ಉಡುಪು ಧರಿಸಿ, ಮಧ್ಯಮ ವರ್ಗದ 'ಇನ್ನೂ ಬೇಕು' ಮನೋಧರ್ಮ ಮತ್ತು ಆಶಯಗಳಿಗೆ ಯಾವುದೇ ಸೊಪ್ಪು ಹಾಕಲಿಲ್ಲ. ತಮ್ಮ ಇಂತಹ ಜೀವನದ ಅನುಭವಗಳನ್ನು ಆನಂತರ ಪ್ರಕಟಣೆಯಾದ ಮೊಟ್ಟಮೊದಲ ಪ್ರಬಂಧ 'ದಿ ಸ್ಪೈಕ್‌', ಹಾಗೂ ತಮ್ಮ ಮೊದಲ ಗ್ರಂಥ ಡೌನ್‌ ಅಂಡ್‌ ಔಟ್‌ ಇನ್‌ ಪ್ಯಾರಿಸ್ ‌ ಅಂಡ್‌ ಲಂಡನ್‌ (೧೯೩೩) ಅಪರಾರ್ಧದಲ್ಲಿ ಬಳಸಿದರು. ಅದಾದ ನಂತರ ೧೯೨೮ರ ವಸಂತ ಋತುವಿನಲ್ಲಿ, ಎರಿಕ್‌ ಬ್ಲೇರ್‌ ಪ್ಯಾರಿಸ್‌ಗೆ ತೆರಳಿದರು. ಲಂಡನ್‌ಗೆ ಹೋಲಿಸಿದಂತೆ ಇಲ್ಲಿನ ಕಡಿಮೆ ಪ್ರಮಾಣದ ಜೀವನ ವೆಚ್ಚ ಹಾಗೂ ವಿಚಿತ್ರವೆನಿಸಿದ ಜೀವನಶೈಲಿಯು ಹಲವು ಮಹತ್ವಾಕಾಂಕ್ಷಿ ಬರಹಗಾರರಿಗೆ ಆಕರ್ಷಣೆ ಒದಗಿಸಿತು. ಆಗ ಎರಿಕ್‌ ರೂ ಡು ಪೊ-ಡೆ-ಫೆಯಲ್ಲಿ ನೆಲೆಸಿದರು. ಅವರ ಸೋದರತ್ತೆ ನೆಲ್ಲಿ ಲಿಮೂಸಿನ್‌ ಸಹ ಪ್ಯಾರಿಸ್‌ನಲ್ಲಿ ವಾಸಿಸುತ್ತಿದ್ದರು. ಎರಿಕ್‌ರಿಗೆ ಸಾಮಾಜಿಕ ಭದ್ರತೆ ಮತ್ತು, ಅಗತ್ಯವಿದ್ದಲ್ಲಿ ಆರ್ಥಿಕ ನೆರವನ್ನೂ ನೀಡಿದರು. ಅವರು ಕಾದಂಬರಿಗಳನ್ನು ಬರೆಯತೊಡಗಿದ್ದುಂಟು, ಆದರೆ ಆ ಚಟುವಟಿಕೆಗಳಲ್ಲಿ ಕೇವಲ ಬರ್ಮೀಸ್‌ ಡೇಸ್ ‌ ಮಾತ್ರ ದಾಖಲೆಯಾಗಿ ಉಳಿದುಕೊಂಡಿದೆ. ಪತ್ರಕರ್ತರಾಗಿ ಇನ್ನಷ್ಟು ಯಶಸ್ವಿಯಾಗಿದ್ದ ಎರಿಕ್‌ ಬ್ಲೇರ್‌ ತಮ್ಮ ಲೇಖನಗಳನ್ನು ಮೊಂಡ್ (ಲೆ ಮೊಂಡ್ ‌ ಹೆಸರಿನೊಂದಿಗೆ ಗೊಂದಲ ಬೇಡ),   ''ಜಿ. ಕೆ.ಸ್‌ ವೀಕ್ಲಿ ಹಾಗೂ ಲೆ ಪ್ರೊಗ್ರೆಸ್‌ ಸಿವಿಕ್‌''  ಪತ್ರಿಕೆಗಳಲ್ಲಿ ಪ್ರಕಟಿಸಿದರು. ಲೆ ಪ್ರೊಗ್ರೆಸ್‌ ಸಿವಿಕ್ ಪತ್ರಿಕೆಯು (ಎಡ-ಪಂಕ್ತಿ ಮೈತ್ರಿ ಕೂಟ ಲೆ ಕಾರ್ಟೆಲ್‌ ಡೆ ಗಾಷ್‌ ಪಕ್ಷದಿಂದ ಸ್ಥಾಪಿತವಾಗಿತ್ತು.)
ಆದರೆ ಅವರು ೧೯೨೯ರ ಮಾರ್ಚ್‌ ತಿಂಗಳಲ್ಲಿ ತೀವ್ರ ಅನಾರೋಗ್ಯಕ್ಕೆ ತುತ್ತಾದರು. ಅಲ್ಪ ಕಾಲದ ನಂತರ ತಮ್ಮ ತಂಗುದಾಣದಿಂದ ಅವರ ಎಲ್ಲ ಹಣವನ್ನೂ ದೋಚಲಾಯಿತು. ತೀರಾ ಅಗತ್ಯವೋ ಅಥವಾ ತಮ್ಮ ಲೇಖನಕ್ಕಾಗಿ ವಸ್ತುವಿನ ಅನ್ವೇಷಣೆಗಾಗಿಯೋ, ರೂ ಡೆ ರಿವೊಲಿಯ ಹೋಟೆಲೊಂದರಲ್ಲಿ ಎರಿಕ್‌ ಬ್ಲೇರ್‌ ಪಾತ್ರೆ ತೊಳೆಯುವ ಚಿಲ್ಲರೆ ಕೆಲಸ ಮಾಡತೊಡಗಿದರು. ಇದರಿಂದ ಅನುಭವಗಳನ್ನು ಪಡೆದು ಸಂಗ್ರಹಿಸಿ, ಡೌನ್ ಅಂಡ್‌ ಔಟ್‌ ಇನ್‌ ಪ್ಯಾರಿಸ್‌ ಅಂಡ್‌ ಲಂಡನ್‌ ನಲ್ಲಿ ಬಳಸಿದರು. ಅಲ್ಲದೇ ೧೯೨೯ರ ಆಗಸ್ಟ್ ತಿಂಗಳಲ್ಲಿ ಎರಿಕ್‌ ದಿ ಸ್ಪೈಕ್‌ನ ಪ್ರತಿಯನ್ನು ಲಂಡನ್‌ನ ನ್ಯೂ ಅಡೆಲ್ಫೈ ಪತ್ರಿಕೆಗೆ ಕಳುಹಿಸಿಕೊಟ್ಟರು. ಮ್ಯಾಕ್ಸ್‌ ಪ್ಲೊಮನ್‌ ಮತ್ತು ಸರ್‌ ರಿಚರ್ಡ್‌ ರೀಸ್‌ಗೆ ಸಂಪಾದಕೀಯ ಜವಾಬ್ದಾರಿ ವಹಿಸಿಕೊಟ್ಟಿದ್ದ ಜಾನ್‌ ಮಿಡ್ಲ್‌ಟನ್‌ ಮರ್ರೆ ಈ ಪತ್ರಿಕೆಯ ಮಾಲೀಕರಾಗಿದ್ದರು. ಪ್ಲೊಮನ್‌ ಎರಿಕ್‌ರ ಕೃತಿಯನ್ನು ಸ್ವೀಕರಿಸಿ, ಪ್ರಕಟಿಸಲು ಅನುಮತಿ ನೀಡಿದರು.
ಸೌತ್ವೊಲ್ಡ್‌
ಪ್ಯಾರಿಸ್‌ನಲ್ಲಿ ಒಂದು ವರ್ಷ ಹಾಗೂ ಒಂಬತ್ತು ತಿಂಗಳುಗಳ ಕಾಲ ವಾಸಿಸಿದ ಎರಿಕ್‌ ಬ್ಲೇರ್‌ ೧೯೨೯ರ ಡಿಸೆಂಬರ್‌ ತಿಂಗಳಲ್ಲಿ ಇಂಗ್ಲೆಂಡ್‌ಗೆ ವಾಪಸಾಗಿ, ಸೌತ್ವೊಲ್ಡ್‌ನಲ್ಲಿರುವ ತಮ್ಮ ಹೆತ್ತವರ ಮನೆಗೆ ಹೋದರು. ಐದು ವರ್ಷಗಳ ಕಾಲ ಅಲ್ಲೇ ವಾಸವಾಗಿದ್ದರು. ಸ್ಥಳೀಯ ಸಮುದಾಯದಲ್ಲಿ ಈ ಕುಟುಂಬವು ದೃಢ ನೆಲೆ ಕಂಡುಕೊಂಡಿತ್ತು. ಇವರ ಸಹೋದರಿ ಅವ್ರಿಲ್‌ ಅಲ್ಲಿ ಚಹಾ ಅಂಗಡಿ ನಡೆಸುತ್ತಿದ್ದರು. ತಮ್ಮ ವಾಸಸ್ಥಳದಲ್ಲಿ ದೀಕ್ಷಿತ ಪಾದ್ರಿಯೊಬ್ಬರ ಪುತ್ರಿ ಹಾಗೂ ಸ್ಥಳೀಯ ಜಿಮ್‌ ತರಬೇತುಗಾರ್ತಿ ಬ್ರೆಂಡಾ ಸಾಲ್ಕೀಲ್ಡ್‌ ಸೇರಿದಂತೆ ಹಲವು ಸ್ಥಳೀಯರೊಂದಿಗೆ ಪರಿಚಯ-ಸ್ನೇಹ ಬೆಳೆಸಿಕೊಂಡರು. ಬ್ರೆಂಡಾ ಸಾಲ್ಕೀಲ್ಡ್‌ ಎರಿಕ್‌ ಬ್ಲೇರ್‌ರ ವಿವಾಹ ಪ್ರಸ್ತಾಪವನ್ನು ನಿರಾಕರಿಸಿದರೂ, ಮುಂದೆ ಹಲವು ವರ್ಷಗಳ ಕಾಲ ಎರಿಕ್‌ರ ಸ್ನೇಹಿತೆಯಾಗುಳಿದು, ತಮ್ಮ ಕೃತಿಗಳ ಬಗ್ಗೆ ಅವರೊಂದಿಗೆ ನಿರಂತರವಾಗಿ ಚರ್ಚಿಸುವಲ್ಲಿ ಜೊತೆಯಾದವರು. ಡೆನಿಸ್‌ ಕಾಲಿಂಗ್ಸ್‌ ಸೇರಿದಂತೆ, ತಮ್ಮ ಹಳೆಯ ಸ್ನೇಹಿತರೊಂದಿಗೆ ಎರಿಕ್‌ ತಮ್ಮ ಮಿತ್ರತ್ವ ಮುಂದವರೆಸಿದರು. ಡೆನಿಸ್‌ರ ಪ್ರೇಯಸಿ ಎಲಿನರ್‌ ಜ್ಯಾಕ್ಸ್‌ ಸಹ ಎರಿಕ್‌ ಬ್ಲೇರ್‌ರ ಜೀವನದಲ್ಲಿ ಮಹತ್ತರ ಪಾತ್ರ ವಹಿಸಿದ್ದರು. ವಸಂತ ಋತುವಿನಲ್ಲಿ ಅವರು ತಮ್ಮ ಅಕ್ಕ ಮಾರ್ಜೊರಿ ಮತ್ತು ಅವರ ಪತಿ ಹಂಫ್ರೆ ಡಾಕಿನ್‌ರೊಂದಿಗೆ ಸ್ವಲ್ಪ ದಿನಗಳ ಕಾಲ ಲೀಡ್ಸ್‌ನಲ್ಲಿದ್ದರು. ತಮ್ಮ ಬಾಲ್ಯದಿಂದಲೂ ಸಹಪಾಠಿಯಾಗಿದ್ದರಿಂದ ಹಂಫ್ರೆ ಕೂಡ ಎರಿಕ್‌ ಬ್ಲೇರ್‌ರನ್ನು ಪ್ರಶಂಸಿಸುವ ವ್ಯಕ್ತಿಯೆನಿಸಿರಲಿಲ್ಲ. ಸೌತ್ವೊಲ್ಡ್‌ನಲ್ಲಿ ಎರಿಕ್‌ ಬ್ಲೇರ್‌ ಎಡಲ್ಫೈ ಗಾಗಿ ವಿಮರ್ಶೆ ಕೆಲಸ ಮಾಡಿಕೊಂಡು, ಅಂಗವಿಕಲ ಬಾಲಕನೊಬ್ಬನಿಗೆ ಖಾಸಗಿ ಶಿಕ್ಷಕರಾಗಿ ಕೆಲಸ ಮಾಡಿಕೊಂಡಿದ್ದರು. ನಂತರ, ಒಂದೇ ಕುಟುಂಬಕ್ಕೆ ಸೇರಿದ ಮೂವರು ಹುಡುಗರಿಗೆ ಮನೆಪಾಠ ಹೇಳುತ್ತಿದ್ದರು. ಈ ಹುಡುಗರ ಪೈಕಿ ರಿಚರ್ಡ್‌ ಪೀಟರ್ಸ್‌ ಆನಂತರ ಶಿಕ್ಷಣ ಕ್ಷೇತ್ರದಲ್ಲಿ ಖ್ಯಾತನಾಮರಾದರು. ಎರಿಕ್‌ ಬ್ಲೇರ್‌ ಚಿತ್ರಕಲೆ ಹಾಗೂ ಸಮುದ್ರ ತೀರದಲ್ಲಿ ಈಜುವ ಹವ್ಯಾಸ ಬೆಳೆಸಿಕೊಂಡರು. ಇಲ್ಲಿ ಅವರು ಮಾಬೆಲ್‌ ಮತ್ತು ಫ್ರಾನ್ಸಿಸ್‌ ಫೀರ್ಸ್‌ರನ್ನು ಭೇಟಿಯಾದರು. ಈ ಜೋಡಿಯು ಆನಂತರ ಎರಿಕ್‌ರ ವೃತ್ತಿಯಲ್ಲಿ ಪ್ರಮುಖ ಪ್ರಭಾವ ಬೀರಿತು. ಮುಂದಿನ ವರ್ಷದಲ್ಲಿ ಅವರು ಈ ಜೋಡಿಯನ್ನು ಲಂಡನ್‌ನಲ್ಲಿ ಭೇಟಿಯಾಗಿ, ಆಗಾಗ್ಗೆ ತಮ್ಮ ಸ್ನೇಹಿತ ಮ್ಯಾಕ್ಸ್‌ ಪ್ಲೊಮನ್‌ರನ್ನೂ ಸಹ ಭೇಟಿಯಾದರು. ಎರಿಕ್‌ ಬ್ಲೇರ್‌ ವಾಸಿಸಲು ಇತರೆ ಗೃಹಗಳ ಪೈಕಿ ರೂತ್‌ ಪಿಟರ್‌ ಮತ್ತು ರಿಚರ್ಡ್‌ ರೀಸ್‌ರದ್ದೂ ಸೇರಿದ್ದವು. ತಿರುಕನಂತಿನ ತಮ್ಮ ಸಂಚಾರಗಳ ಮಧ್ಯೆ ಈ ವಾಸ ಸ್ಥಾನಗಳು ಉಡುಪು ಬದಲಿಸುವ ಸ್ಥಳಗಳಾದವು. ದಿನಕ್ಕೆ ಅರ್ಧ ಕ್ರೌನ್‌ ವೇತನಕ್ಕಾಗಿ ಎರಿಕ್ ಬ್ಲೇರ್‌ ತಂಗುದಾಣಗಳಲ್ಲಿ ಸ್ವಚ್ಛತಾ ಕೆಲಸ ಮಾಡಿಕೊಂಡಿದ್ದರು.
ಈ ನಡುವೆ, ಎರಿಕ್ ಎಡೆಲ್ಫೈ ಪತ್ರಿಕೆಗಾಗಿ ನಿಯಮಿತವಾಗಿ ಲೇಖನ ಬರೆದು ಕಳುಹಿಸುತ್ತಿದ್ದರು. ಇದರ ಪೈಕಿ "ಎ ಹ್ಯಾಂಗಿಂಗ್‌ " ೧೯೯೧ರ ಆಗಸ್ಟ್‌ ತಿಂಗಳಲ್ಲಿ ಪ್ರಕಟವಾಯಿತು. ಹೀಗೆ ೧೯೩೧ರ ಆಗಸ್ಟ್‌ ಮತ್ತು ಸೆಪ್ಟೆಂಬರ್‌ಗಳಲ್ಲಿ ಇವರ ಪರಿಶೋಧನಾ ಚಟುವಟಿಕೆಯು ಕೆಂಟ್‌ ಕೌಂಟಿಯ ಹಾಪ್‌ ಬೆಳೆವ ಗದ್ದೆಗಳಲ್ಲಿ ಕೆಲಸ ಮಾಡುವ ಈಸ್ಟ್‌ ಎಂಡ್‌ ಸಂಪ್ರದಾಯ ವರೆಗೂ ಹಬ್ಬಿತು. (ಎರಿಕ್‌ ಬ್ಲೇರ್‌ ರಚಿಸಿದ ಎ ಕ್ಲರ್ಗಿಮ್ಯಾನ್ಸ್‌ ಡಾಟರ್ ‌ ಕಾದಂಬರಿಯಲ್ಲಿ ಇದು ಪ್ರಮುಖ ಪಾತ್ರಯೊಂದರ ಕೆಲಸವಾಗಿರುತ್ತದೆ.) ಈ ಹಂತದ ಅಂತ್ಯದಲ್ಲಿ ಎರಿಕ್‌ ಟೂಲೆ ಸ್ಟ್ರೀಟ್‌ ಕಿಪ್‌ನಲ್ಲಿ ವಾಸಿಸುತ್ತಿದ್ದರು. ಆದರೆ ಅವರು ಇಲ್ಲಿನ ವಾತಾವರಣವನ್ನು ಸಹಿಸಿಕೊಳ್ಳದಾದರು. ತಮ್ಮ ಕುಟುಂಬದಿಂದ ಆರ್ಥಿಕ ನೆರವು ಪಡೆದು, ವಿಂಡ್ಸರ್‌ ಸ್ಟ್ರೀಟ್‌ಗೆ ಸ್ಥಳಾಂತರಗೊಂಡು, ಕ್ರಿಸ್ಮಸ್‌ ತನಕ ಅಲ್ಲಿಯೇ ಉಳಿದುಕೊಂಡರು. ಎರಿಕ್‌ ಬ್ಲೇರ್‌ ಬರೆದ 'ಹಾಪ್‌ ಪಿಕಿಂಗ್‌', ನ್ಯೂ ಸ್ಟೇಟ್ಸ್‌ಮನ್‌ ನ ಅಕ್ಟೋಬರ್‌ ೧೯೩೧ರ ಸಂಚಿಕೆಯಲ್ಲಿ ಪ್ರಕಟವಾಯಿತು. ಇಲ್ಲಿ ಸಿರಿಲ್‌ ಕೊನೊಲಿ ಸಹ ಸಿಬ್ಬಂದಿ ಸದಸ್ಯರಾಗಿದ್ದರು. ಮಾಬೆಲ್‌ ಫೀರ್ಜ್‌ ಎರಿಕ್‌ರನ್ನು, ಮುಂದೆ ಸಾಹಿತ್ಯ ನಿಯೋಗದ-ಪ್ರತಿನಿಧಿಯಾಗಲಿದ್ದ ಲಿಯೊನಾರ್ಡ್‌ ಮೂರ್‌ರಿಗೆ ಪರಿಚಯಿಸಿದರು.
ಈ ಸಮಯದಲ್ಲಿ ಜೊನಾಥನ್‌ ಕೇಪ್‌ ಡೌನ್‌ ಅಂಡ್‌ ಔಟ್‌ ನ ಮೊದಲ ಆವೃತ್ತಿ ಎ ಸ್ಕಲಿಯನ್ಸ್‌ ಡಯರಿ ಯನ್ನು ತಿರಸ್ಕರಿಸಿದರು. ರಿಚರ್ಡ್‌ ರೀಸ್‌ರ ಸಲಹೆಯ ಮೇರೆಗೆ, ಈ ಕೃತಿಯನ್ನು ಫೇಬರ್‌ ಅಂಡ್‌ ಫೇಬರ್‌ಗೆ ಸಲ್ಲಿಸಲಾಯಿತು. ಇದರ ಸಂಪಾದಕೀಯ ನಿರ್ದೇಶಕ ಟಿ. ಎಸ್‌. ಎಲಿಯಟ್‌ ಸಹ ಈ ಕೃತಿಯನ್ನು ತಿರಸ್ಕರಿಸಿದರು. ಈ ವರ್ಷದ ಅಂತ್ಯದಲ್ಲಿ ಎರಿಕ್‌ ಬ್ಲೇರ್ ಇನ್ನೊಂದು ಪರಿಶೋಧನಾತ್ಮಕ ಕಾರ್ಯದಲ್ಲಿ ತೊಡಗಿದರು. ಕ್ರಿಸ್ಮಸ್‌ ಹಬ್ಬವನ್ನು ಕಾರಾವಾಸದಲ್ಲಿ ಕಳೆಯುವ ಅನುಭವ ಪಡೆಯಬಯಸಿದ್ದ ಎರಿಕ್‌ ಬ್ಲೇರ್‌ರೊಂದಿಗೆ ಸಂಬಂಧಪಟ್ಟ ಅಧಿಕಾರಿಗಳು ಸಹಕರಿಸಲಿಲ್ಲ. ಪೊಲೀಸ್‌ ಬಂದಿಖಾನೆಯಲ್ಲಿ ಎರಡು ದಿನವಿದ್ದು ಸೌತ್ವೊಲ್ಡ್‌ನಲ್ಲಿನ ತಮ್ಮ ಸ್ವಗೃಹಕ್ಕೆ ವಾಪಸಾದರು.
ಬೋಧನೆ
ಆನಂತರ ಎರಿಕ್‌ ಬ್ಲೇರ್‌ ಪಶ್ಚಿಮ ಲಂಡನ್‌‌ನ ಹೇಯ್ಸ್‌ನಲ್ಲಿ ಹಾಥೊರ್ನ್‌ ಬಾಲಕರ ಪ್ರೌಢಶಾಲೆಯಲ್ಲಿ ಬೋಧಕರಾದರು. ಇದು ಸ್ಥಳೀಯ ವ್ಯಾಪಾರಿಗಳು ಹಾಗೂ ಅಂಗಡಿಯವರ ಮಕ್ಕಳಿಗಾಗಿ ಖಾಸಗಿ ಶಿಕ್ಷಣ ಒದಗಿಸುತ್ತಿದ್ದ ಚಿಕ್ಕ ಶಾಲೆಯಾಗಿತ್ತು. ಕೇವಲ ಇಪ್ಪತ್ತು ಮಂದಿ ವಿದ್ಯಾರ್ಥಿಗಳು ಮತ್ತು ಇನ್ನೊಬ್ಬ ಶಿಕ್ಷಕರಿದ್ದರು. ಶಾಲೆಯಲ್ಲಿ ಬೋಧಕರಾಗಿದ್ದಾಗ ಎರಿಕ್‌ ಸ್ಥಳೀಯ ಸಹಾಯಕ ಪಾದ್ರಿಯೊಂದಿಗೆ ಮಿತ್ರತ್ವ ಬೆಳೆಸಿಕೊಂಡು, ಸ್ಥಳೀಯ ಇಗರ್ಜಿಯ ಚಟುವಟಿಕೆಗಳಲ್ಲಿ ಸಕ್ರಿಯರಾದರು. ಮಾಬೆಲ್‌ ಫೀರ್ಜ್‌ ಮೂರ್‌ರೊಂದಿಗೆ ಪ್ರಕಟಣಾ ವಿಷಯ ಚರ್ಚಿಸಿದ್ದರು. ಸುಧಾರಣಾವಾದಿತ್ವ ಮತ್ತು ಸಮಾಜವಾದವನ್ನು ಪ್ರತಿಬಿಂಬಿಸುವ ಕೃತಿಗಳನ್ನು ಪ್ರಕಟಿಸುವ ವಿಕ್ಟರ್‌ ಗಾಲಂಝ್‌ ಲಿಮಿಟೆಡ್‌ನ  ಸಂಸ್ಥಾಪಕ ವಿಕ್ಟರ್‌ ಗಾಲಂಝ್‌, ಎ ಸ್ಕಲಿಯ್ಸ್‌ ಡಯರಿ  ಯನ್ನು ೪೦ ಬ್ರಿಟಿಷ್‌ ಪೌಂಡ್‌ಗಳ ಮುಂಗಡಕ್ಕೆ ಪ್ರಕಟಿಸಲು ಸಿದ್ಧರಿದ್ದಾರೆಂದು ೧೯೩೨ರ ಜೂನ್‌ ಅಂತ್ಯದಲ್ಲಿ ಮೂರ್‌, ಎರಿಕ್‌ ಬ್ಲೇರ್‌ಗೆ ತಿಳಿಸಿದರು.
ನಂತರ ೧೯೩೨ರಲ್ಲಿ ಶಾಲೆಯ ಬೇಸಿಗೆ ಅವಧಿಯ ಅಂತ್ಯದಲ್ಲಿ, ಎರಿಕ್‌ ಬ್ಲೇರ್‌ ಸೌತ್ವೊಲ್ಡ್‌ಗೆ ಮರಳಿದರು. ಪಿತ್ರಾರ್ಜಿತ ಆಸ್ತಿಯಿಂದ ಲಭ್ಯ ಹಣದಿಂದ ಅವರ ಕುಟುಂಬ ತನ್ನದೇ ಆದ ಮನೆ ಕೊಳ್ಳಲು ಸಾಧ್ಯವಾಯಿತು. ಎರಿಕ್ ಬ್ಲೇರ್‌ ಹಾಗೂ ಅವರ ಸಹೋದರಿ ಅವ್ರಿಲ್‌, ಆ ಮನೆಯನ್ನು ವಾಸಯೋಗ್ಯವನ್ನಾಗಿ ಮಾಡುತ್ತ ಬೇಸಿಗೆಯ ರಜೆ ಕಳೆದರು. ಇದೇ ವೇಳೆ ಅವರು ಬರ್ಮೀಸ್‌ ಡೇ ಸ್‌‌ ಕೃತಿ ಬರೆಯಲಾರಂಭಿಸಿದರು. ಅವರು ಎಲೀನರ್‌ ಜ್ಯಾಕ್ಸ್‌ರೊಂದಿಗೂ ಸಹ ಹೆಚ್ಚು ಸಮಯ ಕಳೆಯುತ್ತಿದ್ದರು. ಆದರೂ ಡೆನಿಸ್‌ ಕಾಲಿಂಗ್ಸ್‌ರೊಂದಿಗೆ ಎಲೀನರ್‌ ಹೆಚ್ಚು ನಂಟು ಹೊಂದಿದ್ದರಿಂದ, ಎರಿಕ್‌ ಬ್ಲೇರ್‌ ಆಕೆಯೊಂದಿಗೆ ತೀವ್ರತರ ಸಂಬಂಧ ಬೆಳೆಸಿಕೊಳ್ಳಲಾಗಲಿಲ್ಲ.
ತಾವು ಕಾರಾವಾಸ ಸೇರಲು ಮಾಡಿದ ವಿಫಲ ಯತ್ನವನ್ನು ವಿವರಿಸಿದ 'ಕ್ಲಿಂಕ್‌' ಪ್ರಬಂಧವು, ಅಡೆಲ್ಫಿ ಯ ಆಗಸ್ಟ್‌ ೧೯೩೨ ಸಂಚಿಕೆಯಲ್ಲಿ ಪ್ರಕಟಿತವಾಯಿತು. ಅವರು ಹೇಯ್ಸ್‌ಗೆ ಮರಳಿ ಪಾಠ ಬೋಧನಾ ವೃತ್ತಿಯನ್ನು ಮುಂದುವರೆಸಿದರು. ಇಂದು 'ಡೌನ್‌ ಅಂಡ್‌ ಔಟ್‌ ಇನ್‌ ಪ್ಯಾರಿಸ್‌ ಅಂಡ್ ಲಂಡನ್ ‌' ಎಂದು ಜ್ಞಾತವಾದ ಕೃತಿಯ ಪ್ರಕಟಣೆಗೆ ಸಿದ್ಧತೆ ನಡೆಸಿದರು. ಅವರು ಈ ಕೃತಿಯನ್ನು 'ಕಾಲ್ಪನಿಕ ನಾಮ'ದಡಿ ಪ್ರಕಟಿಸಲು ಬಯಸಿದರು. ಈ ಬಗ್ಗೆ (೧೯೩೨ರ ನವೆಂಬರ್‌ ೧೫ರಂದು) ಮೂರ್‌ರಿಗೆ ಬರೆದ ಪತ್ರದಲ್ಲಿ, ಈ ಕಾಲ್ಪನಿಕ ನಾಮದ ಆಯ್ಕೆಯನ್ನು ಗೊಲಾಂಝ್‌ ಹಾಗೂ ತಮ್ಮ (ಎರಿಕ್‌ ಬ್ಲೇರ್‌)ಗೆ ಬಿಟ್ಟರು. ನಾಲ್ಕು ದಿನಗಳ ನಂತರ, ಅವರು ಮೂರ್‌ಗೆ ಬರೆದ ಪತ್ರದಲ್ಲಿ ''ಪಿ. ಎಸ್‌. ಬರ್ಟನ್‌ (ಅಲೆಮಾರಿಯಾಗಿದ್ದಾಗ ಬಳಸಿದ ಹೆಸರು), ಕೆನೆತ್‌ ಮೈಲ್ಸ್‌, ಜಾರ್ಜ್‌ ಆರ್ವೆಲ್‌  ಹಾಗೂ ಎಚ್‌. ಲೂಯಿಸ್‌ ಆಲ್ವೇಸ್‌'' ಎಂಬ ನಾಲ್ಕು ಕಾಲ್ಪನಿಕ ನಾಮಗಳನ್ನು ಪ್ರಸ್ತಾಪಿಸಿದರು. ಅಂತಿಮವಾಗಿ ಅವರು ಜಾರ್ಜ್‌ ಆರ್ವೆಲ್‌ ಎಂಬ ಲೇಖಕನ ಕಲ್ಪಿತನಾಮ ವನ್ನು ಆಯ್ದುಕೊಂಡರು. 'ಇದು ನೂರಕ್ಕೆ ನೂರರಷ್ಟು ಶುದ್ಧ ಇಂಗ್ಲಿಷ್‌ ಮೂಲದ ಹೆಸರು' ಎಂದು ಎರಿಕ್‌ ಬ್ಲೇರ್‌ ಎಲೀನರ್‌ ಜಾಕ್ಸ್‌ಗೆ ವಿವರಿಸಿದರು. ಡೌನ್‌ ಅಂಡ್‌ ಔಟ್‌ ಇನ್‌ ಪ್ಯಾರಿಸ್‌ ಅಂಡ್ ಲಂಡನ್ ‌ ೧೯೩೩ರ ಜನವರಿ ೯ರಂದು ಪ್ರಕಟಿಸಲಾಯಿತು. ಆ ಸಮಯದಲ್ಲಿ ಎರಿಕ್ ಬ್ಲೇರ್‌ ಹೇಯ್ಸ್‌ನ ಶಾಲೆಯಲ್ಲಿ ಪಾಠ ಬೋಧನೆಗೆ ಮರಳಿದ್ದರು. ಅವರಿಗೆ ಅತಿ ಕಡಿಮೆ ಬಿಡುವಿನ ಸಮಯವಿತ್ತು. ಅವರ ಕೃತಿ ಬರ್ಮೀಸ್‌ ಡೇಸ್‌ ಗಾಗಿ ಇನ್ನೂ ಬರೆಯುತ್ತಿದ್ದರು. ಡೌನ್‌ ಅಂಡ್ ಔಟ್ ‌ ಯಶಸ್ವಿಯಾಯಿತು. ನ್ಯೂಯಾರ್ಕ್‌ ಮೂಲದ ಹಾರ್ಪರ್‌ ಅಂಡ್‌ ಬ್ರದರ್ಸ್ ಸಂಸ್ಥೆ ಇದನ್ನು ಪ್ರಕಟಿಸಿ ಮುದ್ರಿಸಿತು.
ಬೇಸಿಗೆಯಲ್ಲಿ, ಎರಿಕ್‌ ಬ್ಲೇರ್‌ (ಜಾರ್ಜ್‌ ಆರ್ವೆಲ್‌) ಹಾಥೋರ್ನ್ಸ್‌ಗೆ ತೆರಳಿ, ಅಲ್ಲಿಂದ ಪಶ್ಚಿಮ ಲಂಡನ್‌ನ ಅಕ್ಸ್‌ಬ್ರಿಡ್ಜ್‌ನಲ್ಲಿರುವ ಫ್ರೇಯ್ಸ್‌ ಕಾಲೇಜ್‌ನಲ್ಲಿ ಅಧ್ಯಾಪಕರಾಗಿ ಸೇರಿದರು. ಇದು ದೊಡ್ಡ ವಿದ್ಯಾಸಂಸ್ಥೆಯಾಗಿದ್ದು, ೨೦೦ ವಿದ್ಯಾರ್ಥಿಗಳು ಹಾಗೂ ಪೂರ್ಣಪ್ರಮಾಣದ ಅಧ್ಯಾಪಕ ವೃಂದವಿತ್ತು. ಮೋಟಾರ್‌ಸೈಕಲ್‌ನ್ನು ಕೊಂಡು, ಸುತ್ತಮುತ್ತಲ ಗ್ರಾಮಾಂತರ ಪ್ರದೇಶಗಳಲ್ಲಿ ಪ್ರವಾಸಿಯಾಗಿ ಸುತ್ತಿದರು. ಇದೇ ರೀತಿ ಪ್ರವಾಸದಲ್ಲಿದ್ದಾಗ ಮಳೆಯಲ್ಲಿ ನೆನೆದು, ಚಳಿಯಿಂದಾಗಿ, ಶ್ವಾಸಕೋಶದ ಉರಿಯೂತ ಸಂಭವಿಸಿತು. ಅವರನ್ನು ಅಕ್ಸ್‌ಬ್ರಿಡ್ಜ್‌ ಕಾಟೇಜ್‌ ಆಸ್ಪತ್ರೆಗೆ ಸಾಗಿಸಲಾಯಿತು. ಈ ರೋಗದಿಂದಾಗಿ ಕೆಲ ಕಾಲ ಅವರ ಜೀವಕ್ಕೆ ಅಪಾಯವಿತ್ತೆಂದು ನಂಬಲಾಗಿತ್ತು. ನಂತರ ೧೯೩೪ರ ಜನವರಿ ತಿಂಗಳಲ್ಲಿ ಆಸ್ಪತ್ರೆಯಿಂದ ಬಿಡುಗಡೆಗೊಳಿಸಿದಾಗ, ಸೌತ್ವೊಲ್ಡ್‌ಗೆ ಮರಳಿ, ವಿಶ್ರಮಿಸಿದರು. ತಮ್ಮ ಹೆತ್ತವರ ನೆರವಿನಿಂದಾಗಿ ಅವರು ಪುನಃ ಬೋಧನಾ ಕೆಲಸಕ್ಕೆ ಹೋಗಲಿಲ್ಲ.
ಸಂಭಾವ್ಯ ಮಾನಹಾನಿ ಮೊಕದ್ದಮೆಗಳಾಗಬಹುದೆಂದು ಅನುಮಾನಿಸಿದ ಗಾಲಾಂಝ್‌ ಬರ್ಮೀಸ್‌ ಡೇಸ್ ‌ ಕೃತಿಯನ್ನು ಪ್ರಕಟಿಸಲು ನಿರಾಕರಿಸಿದಾಗ ಎರಿಕ್‌ ಬ್ಲೇರ್‌ಗೆ ನಿರಾಶೆಯಾಯಿತು. ಆದರೆ ಹಾರ್ಪರ್ಸ್‌ ಮುದ್ರಣಾ ಸಂಸ್ಥೆ ಅಮೆರಿಕಾ ಸಂಯುಕ್ತ ಸಂಸ್ಥಾನದಲ್ಲಿ ಅದನ್ನು ಪ್ರಕಟಿಸಿ, ಮುದ್ರಿಸಲು ಸಿದ್ಧವಾಯಿತು. ಇದೇ ವೇಳೆ, ಮನೆಯಲ್ಲಿ ಎರಿಕ್‌ ಬ್ಲೇರ್, ಒಬ್ಬ ಬೋಧಕರಾಗಿ ತಮ್ಮ ಬದುಕು ಹಾಗೂ ಸೌತ್ವೊಲ್ಡ್‌ನಲ್ಲಿ ತಮ್ಮ ಜೀವನವನ್ನು ಆಧರಿಸಿ,‌ ಎ ಕ್ಲರ್ಗಿಮ್ಯಾನ್ಸ್‌ ಡಾಟರ್ ‌ ಕಾದಂಬರಿ ಬರೆಯಲಾರಂಭಿಸಿದರು. ಎಲೀನಾರ್‌ ಜ್ಯಾಕ್ಸ್‌ ಈಗ ವಿವಾಹಿತರಾಗಿದ್ದು, ಸಿಂಗಪುರಕ್ಕೆ ಸ್ಥಳಾಂತರಗೊಂಡು, ಬ್ರೆಂಡಾ ಸಾಲ್ಕೀಲ್ಡ್‌ ಐರ್ಲೆಂಡ್‌ಗೆ ಸ್ಥಳಾಂತರಗೊಂಡಿದ್ದರಿಂದ, ಎರಿಕ್‌ ಬ್ಲೇರ್‌ ಸೌತ್ವೊಲ್ಡ್‌ನಲ್ಲಿ ಒಬ್ಬೊಂಟಿಯಾಗಿ ಉಳಿದಿದ್ದರು. ತಮ್ಮ ತೋಟ ನೋಡಿಕೊಳ್ಳುವುದು, ಒಬ್ಬರೇ ನಡೆದಾಡುವುದು ಹಾಗೂ ಅವರ ತಂದೆಯೊಂದಿಗೆ ಸಮಯ ಕಳೆಯುತ್ತಿದ್ದರು. ಅಂತಿಮವಾಗಿ, ಎ ಕ್ಲರ್ಗಿಮ್ಯಾನ್ಸ್‌ ಡಾಟರ್‌ ನ ಹಸ್ತಪ್ರತಿಯನ್ನು ಮೂರ್‌ಗೆ ಕಳುಹಿಸಿದ ನಂತರ, ಎರಿಕ್‌ ಬ್ಲೇರ್‌ ತಮ್ಮ ಸೋದರತ್ತೆ ನೆಲ್ಲಿ ಲಿಮೂಸಿನ್‌ ಹುಡುಕಿಕೊಟ್ಟ ನೌಕರಿ ಮಾಡಲು ಲಂಡನ್‌ಗೆ ತೆರಳಿದರು.
ಹ್ಯಾಂಪ್ಸ್ಟೆಡ್‌
ಆದರೆ ೧೯೩೫ರ ಆರಂಭದಲ್ಲಿ ಅವರು ವಾರ್ವಿಕ್‌ ಮ್ಯಾನ್ಷನ್ಸ್‌ನಿಂದ ಹೊರಗೆ ಹೋಗಬೇಕಾಯಿತು. ಮಾಬೆಲ್‌ ಫೀರ್ಜ್‌ ಎರಿಕ್‌ ಬ್ಲೇರ್‌ಗಾಗಿ ಪಾರ್ಲಿಮೆಂಟ್‌ ಹಿಲ್‌ನಲ್ಲಿ ವಠಾರದ ಮನೆಯೊಂದನ್ನು ಹುಟುಕಿಕೊಟ್ಟರು. ಅಲ್ಲಿ ೧೯೩೫ರ ಮಾರ್ಚ್‌ ೧೧ರಂದು ಎ ಕ್ಲರ್ಗಿಮ್ಯನ್ಸ್‌ ಡಾಟರ್‌ ಪ್ರಕಟವಾಯಿತು. ಅದಲ್ಲದೇ ೧೯೩೫ರ ವಸಂತ ಋತುವಿನಲ್ಲಿ, ಲಂಡನ್‌ ವಿಶ್ವವಿದ್ಯಾನಿಲಯದಲ್ಲಿ ವ್ಯಾಸಂಗ ಮಾಡುತ್ತಿದ್ದ ಅವರ ಮನೆಯೊಡತಿಯು ತಮ್ಮ ಸಹಪಾಠಿಗಳನ್ನು ಆಮಂತ್ರಿಸಿದಾಗ, ಅವರಲ್ಲೊಬ್ಬರ ಪೈಕಿ ಐಲೀನ್‌ ಒ'ಷಾನೆಸಿಯವರೊಂದಿಗೆ ಎರಿಕ್‌ ಬ್ಲೇರ್‌ ಪರಿಚಯವಾಯಿತು. ಐಲೀನ್‌ ಮುಂದೆ ಅವರ ಪತ್ನಿಯಾಗಲಿದ್ದರು. ಇದೇ ಸಮಯದಲ್ಲಿ, ನ್ಯೂ ಇಂಗ್ಲಿಷ್‌ ವೀಕ್ಲಿ ಪತ್ರಿಕೆಗಾಗಿ ಎರಿಕ್‌ ಬ್ಲೇರ್ ವಿಮರ್ಶೆಗಳನ್ನು ಬರೆಯಲಾರಂಭಿಸಿದ್ದರು.
ಜುಲೈ ತಿಂಗಳಲ್ಲಿ, ಬರ್ಮೀಸ್‌ ಡೇಸ್‌ ಪ್ರಕಟಣೆಯಾಗಿತ್ತು. ಅದನ್ನು ನ್ಯೂ ಸ್ಟೇಟ್ಸ್‌ಮನ್‌ ಪತ್ರಿಕೆಯಲ್ಲಿ ಕೊನೊಲಿ ವಿಮರ್ಶಿಸಿದ ನಂತರ, ಇವರಿಬ್ಬರೂ ಪುನಃ ಸಂಪರ್ಕಕ್ಕೆ ಬಂದರು. ಆಗಸ್ಟ್‌ನಲ್ಲಿ ಎರಿಕ್‌ ಬ್ಲೇರ್‌ ಕೆಂಟಿಷ್‌ ಟೌನ್‌ನಲ್ಲಿ ವಠಾರದ ಮನೆಗೆ ಸ್ಥಳಾಂತರಗೊಂಡರು. ಮೈಕಲ್‌ ಸೇಯರ್‌ ಮತ್ತು ರೇನರ್‌ ಹೆಪೆನ್ಸ್ಟಾಲ್‌ರೊಂದಿಗೆ ತಮ್ಮ ವಾಸದ-ಕೊಠಡಿಯನ್ನು ಹಂಚಿಕೊಂಡಿದ್ದರು. ಕೀಪ್‌ ದಿ ಅಸ್ಪಿಡಿಸ್ಟ್ರಾ ಫ್ಲೈಯಿಂಗ್‌ ಕೃತಿರಚನೆ ಮಾಡುತ್ತಿದ್ದ ಎರಿಕ್‌ ಬ್ಲೇರ್‌, ನ್ಯೂಸ್‌ ಕ್ರಾನಿಕಲ್‌ ಗಾಗಿ ಧಾರಾವಾಹಿ ಸರಣಿ ಬರೆಯಲು ಯತ್ನಿಸಿದರು. ಆದರೆ ಇದು ಸಫಲವಾಗಲಿಲ್ಲ. ಆಗ ೧೯೩೫ರ ಅಕ್ಟೋಬರ್‌ ತಿಂಗಳೊಳಗೆ, ಅವರ ಜೊತೆಯಲ್ಲಿ ವಾಸದಕೊಠಡಿ ಹಂಚಿಕೊಂಡಿದ್ದವರು ಬೇರೆಡೆ ಸ್ಥಳಾಂತರಗೊಂಡ ಕಾರಣ, ಅವರೊಬ್ಬರೇ ಬಾಡಿಗೆ ಕೊಡಲು ತಡಕಾಡುತ್ತಿದ್ದರು.
ದಿ ರೋಡ್ ಟು ವಿಗಾನ್ ಪಿಯೆರ್
ಈ ಸಮಯ, ಆರ್ಥಿಕವಾಗಿ ಕುಗ್ಗಿದ್ದ ಇಂಗ್ಲೆಂಡ್‌ನ ಉತ್ತರ ಭಾಗದಲ್ಲಿನ ಸಾಮಾಜಿಕ ಸ್ಥಿತಿ-ಗತಿಗಳ ಸಮೀಕ್ಷೆ ನಡೆಸಲು ಆರ್ವೆಲ್ ರಿಗೆ ವಿಕ್ಟರ್‌ ಗಾಲಾಂಝ್‌ ಸಲಹೆ ನೀಡಿದರು. ಎರಡು ವರ್ಷಗಳ ಮುಂಚೆ, ಜೆ. ಬಿ. ಪ್ರೀಸ್ಟ್ಲೆ ಟ್ರೆಂಟ್‌ ನದಿಯ ಉತ್ತರ ಭಾಗದ ಪ್ರದೇಶದ ಬಗ್ಗೆ ಬರೆದಿದ್ದರು, ಅಲ್ಲಿನ ಆ ವರದಿಯ ಬಗ್ಗೆ ಬಹಳಷ್ಟು ಕುತೂಹಲ ಕೆರಳಿಸಿತ್ತು. ಇನ್ನೂ ಅಧಿಕವೆಂದರೆ, ಆರ್ಥಿಕ ಕುಗ್ಗುವಿಕೆಯಿಂದಾಗಿ, ಇಂಗ್ಲೆಂಡ್‌ನ ಉತ್ತರ ಭಾಗದಲ್ಲಿದ್ದ ಬಹಳಷ್ಟು ಜನ ಕಾರ್ಮಿಕ ವರ್ಗದ ಲೇಖಕರನ್ನು ಸಾರ್ವಜನಿಕರಿಗೆ ಪರಿಚಯಿಸಿತು.
ಹೀಗೆ ೧೯೩೬ರ ಜನವರಿ ೩೧ರಂದು, ಜಾರ್ಜ್‌ ಆರ್ವೆಲ್‌ (ಎರಿಕ್‌ ಬ್ಲೇರ್‌) ಸಾರ್ವಜನಿಕ ಸಾರಿಗೆ ವ್ಯವಸ್ಥೆ ಹಾಗೂ ಕಾಲ್ನಡಿಗೆಯ ಮೂಲಕ ಕೊವೆಂಟ್ರಿ, ಸ್ಟಾಫರ್ಡ್‌, ಪಾಟರೀಸ್‌ ಮತ್ತು ಮ್ಯಾಕ್ಲೆಸ್ಫೀಲ್ಡ್‌ ಮೂಲಕ ಸಾಗಿ ಮ್ಯಾಂಚೆಸ್ಟರ್‌ ತಲುಪಿದರು. ಎಲ್ಲಾ ವ್ಯವಸ್ಥೆಗಳು ಮುಚ್ಚಿದ್ದ ಕಾರಣ, ಅವರು ಅಲ್ಲಿಯೇ ತಂಗುದಾಣವೊಂದರಲ್ಲಿ ರಾತ್ರಿ ಉಳಿದುಕೊಳ್ಳಬೇಕಾಯಿತು. ಮಾರನೆಯ ದಿನ, ಅವರು ರಿಚರ್ಡ್‌ ರೀಸ್‌ ಕಳುಹಿಸಿದ್ದ ಸಂಪರ್ಕಗಳ ವಿಳಾಸಗಳ ಪಟ್ಟಿಯನ್ನು ಪಡೆದುಕೊಂಡರು. ಸಂಪರ್ಕಗಳ ಪೈಕಿ ಕಾರ್ಮಿಕ ಒಕ್ಕೂಟ ಅಧಿಕಾರಿ ಫ್ರ್ಯಾಂಕ್‌ ಮೀಡ್‌, ವಿಗ್ಯಾನ್‌ಗೆ ಭೇಟಿ ನೀಡಿರೆಂದು ಜಾರ್ಜ್‌ ಆರ್ವೆಲ್‌ಗೆ ಸಲಹೆಯಿತ್ತರು. ವಿಗ್ಯಾನ್‌ನಲ್ಲಿ ಜಾರ್ಜ್‌ ಆರ್ವೆಲ್‌ ಆ ಫೆಬ್ರವರಿ ತಿಂಗಳ ಪೂರ್ತಿ ದನದ ಮಾಂಸದಂಗಡಿ ಮೇಲಿದ್ದ ಕೊಳಕು ವಸತಿಗೃಹಗಳಲ್ಲಿ ವಾಸಿಸಬೇಕಾಯಿತು. ವಿಗ್ಯಾನ್‌ನಲ್ಲಿ ಜಾರ್ಜ್‌ ಆರ್ವೆಲ್‌ ಹಲವು ಮನೆಗಳಿಗೆ ಭೇಟಿ ನೀಡಿ, ಜನರು ಇಲ್ಲಿ ಹೇಗೆ ವಾಸಿಸುತ್ತಿದ್ದರು, ನಿವಾಸಗಳ ಸ್ಥಿತಿ, ಕುಟುಂಬಗಳ ವಾತಾವರಣ: ಬಗ್ಗೆ ಬಹಳಷ್ಟು ಮಾಹಿತಿಗಳನ್ನು ವ್ಯವಸ್ಥಿತವಾಗಿ ದಾಖಲೆ ಮಾಡಿಕೊಂಡರು. ಆನಂತರ, ಇದ್ದಿಲು ಗಣಿ ಹಾಗೂ ಸ್ಥಳೀಯ ಸಾರ್ವಜನಿಕ ಗ್ರಂಥಾಲಯದಲ್ಲಿ ಸ್ವಲ್ಪ ಸಮಯ ಕಳೆದು, ಸಾರ್ವಜನಿಕ ಆರೋಗ್ಯ ದಾಖಲೆ, ಗಣಿಗಳಲ್ಲಿನ ಕಾರ್ಯ ಸ್ಥಿತಿಗಳನ್ನು ಉಲ್ಲೇಖಿಸಿ, ಟಿಪ್ಪಣಿ ಮಾಡಿಕೊಂಡರು.